மக நட்சத்திரம், பெளர்ணமி கூடும் 18ம் திகதி


நாள், நட்சத்திரம், திகதி, கிழமை என அனைத்து அம்சங்களும் கூடி வருவதால் வரும் 18ம் திகதி கூட்டணி குறித்த முக்கிய அறிவிப்பை ஜெயலலிதா வெளியிடுவார் என எதிர்பார்ப்பு எழுந்துள்ளது. 
		
தமிழக சட்ட சபைக்கு தேர்தல் திகதி எப்போதும் வேண்டுமானாலும் அறிவிக்கப்படலாம் என்ற சூழல் நிலவுகிறது. தேர்தலுக்குத் தயாராகும் பணியில் அனைத்து அரசியல் கட்சிகளும் தீவிரமாக ஈடுபட்டு வருகின்றன. ஆளும் கட்சியான தி. மு. கவும், எதிர்க் கட்சியான அ. தி. மு. கவும் தங்கள் கூட்டணியை இறுதி செய்யும் வகையில் பேச்சுவார்த்தையை தீவிரப்படுத்தியுள்ளன.
முக்கிய அரசியல் கட்சிகளான தே. மு. தி. க, பா. ம. க ஆகியவை தங்கள் கூட்டணியை முடிவு செய்யாமல் இருந்து வருவதால் அ. தி. மு. க., தி. மு. க. கூட்டணி இறுதியாகாமல் உள்ளது. இதில் மத்திய, மாநில ஆட்சிகளை கருத்தில் கொண்டு பா. ம. க., தி. மு. க. கூட்டணியிலும், தி. மு. க.வை ஆட்சியை விட்டே அகற்ற வேண்டும் என்ற தீவிரத்தால், தே. மு. தி. க. - அ. தி. மு. க கூட்டணியிலும் இடம்பெறும் என எதிர்பார்க்கப்படுகிறது.
மாசி மகம், நிறைந்த பெளர்ணமி நாளான 18ம் திகதியன்று, நட்சத்திரப்படி ஜெயலலிதாவின் பிறந்த நாள். இப்படி நாள், நட்சத்திரம், கிழமை, திகதி என அனைத்தும் சிறப்பாக அமைந்துள்ளதால் அன்றைய தினத்தன்று சட்டசபைத் தேர்தல் குறித்த தனது முக்கிய முடிவை அவர் அறிவிப்பார் என்று அ. தி. மு. க. வட்டாரத்தில் எதிர்பார்க்கப்படுகிறது.
சட்ட சபைத் தேர்தலில் போடியிட விரும்பும் அ. தி. மு. க. நிர்வாகிகள் பலர் கடந்த 5ம் திகதி முதல், கட்சி தலைமை அலுவலகத்தில் விருப்ப மனு தாக்கல் செய்து வருகின்றனர். பெரும்பாலான நிர்வாகிகள், தங்கள் தொகுதியில் ஜெயலலிதா போட்டியிட வேண்டும் என்பதற்காக அவர் பெயரில் வைப்பிலிட்டுள்ளனர்.
விருப்ப மனு தாக்கல் செய்ய பெப்ரவரி 18 கடைசி நாளாகும். மக நட்சத்திரத்தில் வரும் பெளர்ணமி நாளான 18ம் திகதியன்று அ. தி. மு. க., முக்கிய நிர்வாகிகள் தங்களுக்காக விருப்ப மனுவை தாக்கல் செய்ய திட்டமிட்டுள்ளனர். வைப்பு செலுத்த பெளர்ணமியை எதிர்பார்த்து காத்திருக்கின்றனர். 
எனவே இந்த நாளில் அ. தி. மு. க. தலைமை அலுவலகத்தில் பெரும் கூட்டம் அலை மோதும் என எதிர்பார்க்கப்படுகிறது.
