தீவிரவாதி தானேயில் கண்டுபிடிப்பு


பாகிஸ்தானிடம் இந்தியா அளித்த தேடப்படும் குற்றவாளிகள் பட்டியலில் உள்ள ஒரு தீவிரவாதி, மும்பையில் வசித்து வருவது கண்டுபிடிக்கப்பட்டது. இதனால் அதிர்ச்சி அடைந்த மத்திய அரசு, இது பற்றி விசாரிக்க உத்தரவிட்டுள்ளது. இந்தியாவில் பல்வேறு குற்றச் செயல்களில் ஈடுபட்ட தீவிரவாதிகள் பலர் பாகிஸ்தானில் பதுங்கி இருக்கிறார்கள்.
மகாராஷ்டிர பொலிஸ், தேசிய புலனாய்வு ஏஜென்சி மற்றும் சிபிஐ ஆகியவற்றை கலந்து ஆலோசித்து மத்திய உள்துறை அமைச்சகம் தீவிரவாதிகள் பட்டியலை தயாரித்து பாகிஸ்தானிடம் வழங்கியது. இந்த பட்டியலில் 41 வது இடத்தில் உள்ள வாசூல் கமர்கான் தனது தாய், மனைவி மற்றும் குழந்தைகளுடன் மும்பை அடுத்துள்ள தானே, வாக்ளே கிராமத்தில் வசிப்பது இப்போது தெரிய வந்துள்ளது. கடந்த 2003ல் முலுண்டில் நடந்த ரயில் குண்டு வெடிப்பு சம்பவம் தொடர்பாக, கான் கடந்த ஆண்டு கைது செய்யப்பட்டான். முன் பிணையில் விடுவிக்கப்பட்ட அவன், தானேயில் குடும்பத்துடன் வசித்து வருகிறான். இதனால் அதிர்ச்சி அடைந்துள்ள மத்திய அரசு, இந்த குளறுபடி எப்படி நேர்ந்தது என்பது குறித்து விசாரிக்க உத்தரவிட்டுள்ளது. அவன் பெயர் பாகிஸ்தானிடம் அளித்த பட்டியலில் எப்படி இடம்பெற்றது. தவறுக்கு யார் காரணம் என்பது குறித்து தீவிர விசாரணை தொடங்கி உள்ளது. கான் சம்பந்தப்பட்ட வழக்கின் நிலை பற்றியும், அவன் தங்கியுள்ள இடம் குறித்தும் மகாராஷ்டிர அரசிடம் மத்திய உள்துறை அமைச்சகம் அறிக்கை கேட்டுள்ளது. கடந்த 2003ம் ஆண்டில் விலே பார்லே, கட்கோபரில் நடந்த குண்டு வெடிப்புகள், 2002ல் மும்பை சென்ட்ரல் இரயில் நிலையத்தில் நடந்த குண்டு வெடிப்பு ஆகியவற்றிலும் கான் சம்பந்தப்பட்டு இருப்பதாகவும், இந்த வழக்குகளில் முன்பு கைது செய்யப்பட்ட அவன் இப்போது பிணையில் இருப்பதாகவும் பொலிஸ் வட்டாரங்கள் தெரிவித்தன.
இதனிடையே, ‘நான் பாகிஸ்தானுக்கு ஒரு முறை கூட செல்லவில்லை. ஆனால் எனது பெயரை பாகிஸ்தானில் பதுங்கியிருக்கும் தீவிரவாதிகள் பட்டியலில் அரசு சேர்த்திருப்பது ஆச்சரியம் அளிக்கிறது’ என்று வாசூல் கமர்கான் கூறினான். ‘பாகிஸ்தானிடம் அளித்த தீவிரவாதிகள் பட்டியலில் இடம்பெற்றுள்ள ஒருவர் தானேயில் வசிப்பதாக கூறப்படுகிறது. இதற்கு மத்திய உள்துறை அமைச்சகம் காரணம் அல்ல’ என்று மத்திய உள்துறை அமைச்சர் ப. சிதம்பரம் கூறினார். திரிபுரா மாநிலம் அகர்தலாவில் மத்திய உள்துறை அமைச்சர் ப. சிதம்பரம் நேற்று முன்தினம் கூறியதாவது, பாகிஸ்தானிடம் அளித்த தீவிரவாதிகள் பட்டியலை உள்துறை அமைச்சகம் தயாரிக்கவில்லை. மகாராஷ்டிரா அரசு தந்த தகவல் குறித்து விசாரிக்க வேண்டும். அந்த பட்டியல் பல மாதங்களுக்கு முன்பு தயாரிக்கப்பட்டது. பட்டியலில் 50 பேரின் பெயர்கள் உள்ளன. அவற்றில் ஒருவர் பெயர் தவறாக சேர்க்கப்பட்டிக்கலாம். அல்லது வாசூல் கமர்கான் என்ற ஒரே பெயரில் 2 பேர் இருக்கலாம். பட்டியலில் குறிப்பிடப்பட்டுள்ள வாசூலும், தானேவில் தங்கியுள்ள வாசூலும் ஒருவர்தானா அல்லது வெவ்வேறு நபர்களா என்பது குறித்து விசாரிக்கப்படும். இவ்வாறு ப. சிதம்பரம் கூறினார்.
