சிரஞ்சீவி, ரேணுகா சவுத்ரியிடம்மத்திய அரசு அவசர ஆலோசனை


புதுடில்லி,
தனி தெலுங்கானா விவகாரம் குறித்து பிரபல நடிகர் சிரஞ்சீவி மற்றும் காங்கிரஸ் தலைவர் ரேணுகா சவுத்ரியிடம் மத்திய அரசு நேற்று முன்தினம் ஆலோசனை நடத்தியது. ஆந்திராவைப் பிரித்து தனி தெலுங்கானா மாநிலத்தை உருவாக்கக் கோரி கடந்த 27 நாட்களாக தொடர் போராட்டம் நடக்கிறது. இதனால் தெலுங்கானா பகுதியில் போக்குவரத்து பாதிக்கப்பட்டுள்ளது. கல்வி நிலையங்கள் மூடப்பட்டுள்ளன. சுரங்க ஊழியர்களும், மின் ஊழியர்களும் போராட்டத்தில் குதித்துள்ளதால் கடுமையான மின் வெட்டு அமுல்படுத்தப்பட்டுள்ளது.
தொடர் போராட்டத்தை முடிவுக்கு கொண்டு வர, ஜனாதிபதி ஆட்சியை கொண்டு வருவது குறித்து மாநில ஆளுநர் முதல்வர் ஆகியோருடன் மத்திய அரசு கடந்த வாரம் ஆலோசனை நடத்தியது. நிலைமையை சமாளிகக் முடியும் என முதல்வர் உறுதியளித்ததால் ஜனாதிபதி ஆட்சியை அமுல்படுத்தும் திட்டம் கைவிடப்பட்டது.
இந்நிலையில் காங். கட்சியின் செய்தித் தொடர்பாளர் ரேணுகா சவுத்ரி, சமீபத்தில் காங்கிரசுடன் இணைந்த பிரபல நடிகர் சிரஞ்சீவி ஆகியோர் மத்திய உள்துறை அமைச்சர் சிதம்பரம், நிதியமைச்சர் பிரணாப் முகர்ஜி, சுகாதாரத் துறை அமைச்சர் குலாம் நபி ஆசாத் ஆகியோரை நேற்று முன்தினம் சந்தித்துப் பேசினர்.
ஆந்திர மாநில காங்கிரஸ் கட்சி விவகாரத்தைக் கவனிக்கும் அமைச்சர் குலாம் நபி ஆசாத் குறிப்பிடுகையில், ‘தனி தெலுங்கானா விவகாரம் சாதாரணமானதல்ல. எனவே தான் ஒவ்வொரு தரப்பினரையும் அழைத்து பேசி வருகிறோம்’ என்றார்.
தனி தெலுங்கானா கோரிக்கையை வற்புறுத்தி தெலுங்கானா அரசியல் கூட்டு நடவடிக்கை குழுவினர் இன்று முதல் ரயில் மறியல் போராட்டம் நடத்த திட்டமிட்டுள்ளனர். இது குறித்து கூடுதல் டி. ஜி. பி. சையத் அன்வர் உல் ஹ¥டா கூறியதாவது, ரயில் பாதுகாப்பு படை மாநில பொலிசார் மத்திய பொலிசார் என அனைவரும் ஒன்றிணைந்து ரயில் மறியல் போராட்டத்தை தடுக்க உள்ளோம்.
கடந்த ஜுலை மற்றும் செப். மாதம் நடந்த ரயில் மறியல் போராட்டங்களில் கலந்து கொண்டவர்கள் மீது இலேசான நடவடிக்கை தான் எடுக்கப்பட்டது. ஆனால், தற்போது நடைபெறும் ரயில் மறியலில் கலந்துகொள்பவர்கள் மீது கடும் நடவடிக்கை எடுக்கப்படும். தண்டவாளத்தை அகற்றுவது பிஷ் பிளேட்டுகளை அகற்றும் நடவடிக்கை மனித படுகொலைக்கு வழிவகுப்பதால் இது போன்ற நடவடிக்கைகளில் ஈடுபடுவோருக்கு ஆயுள் தண்டனை வரை அளிக்க வழி செய்யும் நடவடிக்கை மேற்கொள்ளப்படும்.
போராட்டக்காரர்கள் சட்டத்தை தங்கள் கையில் எடுத்துக் கொள்வதை அனுமதிக்க முடியாது. முன்னெச்சரிக்கை நடவடிக்கையாக போராட்டக்காரர்களை கைது செய்ய மாநில பொலிசார் முடிவுசெய்துள்ளனர். போராட்டத்தை தூண்டுபவர்கள் மீது நடவடிக்கை பாயும் இவ்வாறு சையத் அன்வர் கூறினார்.
பாரதிய ஜனதா தலைவர் வெங்கய்யா நாயுடு குறிப்பிடுகையில் :
ஆந்திராவில் அரசு செயலிழந்து விட்டது என்றார்.
