தூத்துக்குடி அனல் மின்நிலையத்தில்மீண்டும் பயங்கர தீ விபத்து


தூத்துக்குடி அனல் மின் நிலையத்தில் கடந்த 2 மாதத்தில் 3 வது முறையாக நேற்று முன்தினம் மீண்டும் பயங்கர தீ விபத்து ஏற்பட்டது. இதில் பல கோடி ரூபாய் மதிப்புக்கு இழப்பு ஏற்பட்டுள்ளது. தூத்துக்குடி அனல் மின்நிலையத்தில் தலா 210 மெகாவாட் மின் உற்பத்தி திறன் கொண்ட 5 யூனிட்கள் இயங்கி வருகின்றன.
கடந்த ஜூலை, ஆகஸ்ட் மாதங்களில் அனல் மின் நிலையத்தில் நிலக்கரி கொண்டு செல்லும் கண்வேயர் பெல்ட்களில் அடுத்தடுத்து ஏற்பட்ட தீ விபத்துகளில் ரூ. 14 கோடி வரை நஷ்டம் ஏற்பட்டது. மீண்டும் கடந்த ஆக. 27ம் திகதி இரவு 3 வது யூனிட்டின் இன்டியூஸ்ட் டிராப்ட் பேன் பழுதானது. இதனால் மின் உற்பத்தி பாதிக்கப்பட்டது. பேன் பழுது பார்க்கப்பட்டு ஆக 31ல் மீண்டும் மின் உற்பத்தி தொடங்கியது.
இந்நிலையில் நேற்று காலை 11 மணி அளவில் அனல் மின்நிலையத்திற்கு துறைமுகத்திலிருந்து நிலக்கரி கொண்டு செல்லும் 2 ராட்சத கன்வேயர் பெல்ட்டுகளில் 1வது கிரஷர் யூனிட்டிற்கு செல்லும் பெல்ட்டில் சுமார் 110 அடி உயரத்தில் உள்ள ஏடி, 5 என்ற பகுதியில் உராய்வு காரணமாக தீப்பற்றியது. பெல்ட்டில் இருந்த நிலக்கரியில் தீப்பிடித்து பரவும் வேகம் அதிகரித்தது. துறைமுகம், தெர்மல் நகர், ஸ்பிக்நகர் உள்ளிட்ட பகுதிகளிலிருந்து 6 க்கும் மேற்பட்ட தீயணைப்பு வண்டிகள் விரைந்தன. 120 க்கும் மேற்பட்ட தீயணைப்பு வீரர்கள் 3 மணி நேரம் போராடி தீயை அணைத்தனர்.
இதில் முதலாவது கிரஷர் யூனிட் கன்வேயர் பெல்ட் மற்றும் அதில் வந்த நிலக்கரியுடன் 600 மீட்டர் நீளத்திற்கு எரிந்து சேதமடைந்தது. மேலும் அதிலிருந்த மின் வயர்கள், 10 க்கும் மேற்பட்ட மின் மோட்டார்கள் ஆகியவை எரிந்து சேதமடைந்தன. இதன் மதிப்பு பல கோடி ரூபாய் இருக்கும் என கூறப்படுகிறது.
