தமிழ்த் தெய்வமான முருகனுக்குரிய தைப்பூசம் இன்று


உலகெலாம் நிறைந்து விளங்கு கின்ற எல்லாம் வல்ல தமிழ்த் தெய்வமான தண்டாயுதபாணி முருகனுக்குரிய தைப்பூசம் இன்றாகும். புனிதவாய் மலர்ந்தழுத ஆளுடைய பிள்ளை யார் திருஞானசம்பந்தமூர்த்தி நாயனார் தமது தேவாரத் திருப்பதிகத் திலே, தைப்பூச நன்னாள் காணாது போதியோ பூம்பாவாய் என்று கூறிப் புகழுமளவுக்கு அதிவிசேடமும் புனித மும் மங்களமும் மகோன்னதமும் நிறைந்த புனிதத்திருநாள் இத்தைப்பூசம்.
இன்றைய இத்தைப்பூச நன்னாள் தமிழர் தம் வாழ்வில் ஒரு திருப்பத்தை ஏற்படுத்தும் பொன்னாளாகும். புனிதப் பிறவியாகிய மனிதப் பிறவியெடுத்த மாந்தர்கள் எல்லாம் போற்றிப் புகழ்ந்து மகிழ்ந்து கொண்டாடும் இத்திருநாள் இந்த ஆண்டு ஒரு நல்ல வாழ்க்கையை அமைத்துத் தரப்போகிறது எனும் நம்பிக்கைக் கீற்று ஒளி விடுகின்ற தமிழ் மக்கள் மனதில் பேரானந்தம் ஏற்பட காரண கர்த்தாவாகத் திகழ்கின்றது.
இன்றைய தைப்பூசப் பெருநாளிலே வித்தியாரம்பம் எனப்படுகின்ற ஏடு துவக்குதல் காதுகளுக்குக் கர்ணவேதனமிடுதல் புதுமனை புகுதல், புதுக்கணக்கு ஆரம்பித்தல் என்றின்னோரன்ன நிகழ்வுகளும் நடைபெறுகின்றன.
முத்தமிழால் வைதாரையும் வாழ வைப்பவன் முருகன். அவனது பேரருட் கருணை பெற இத்தைப்பூசம் உகந்ததாகும். முருகனுக்குக் கரங்கள் பன்னிரண்டு தமிழுக்கு உயிரெழுத்துக்கள் பன்னிரண்டு கந்தனுக்குக் கண்கள் பதினெட்டு தமிழில் மெய்யெ ழுத்துக்கள் பதினெட்டு வல்லினம், மெல்லினம், இடையினம் ஆறு சண்முகப் பெருமான் முகங்கள் ஆறு.
இவ்வாறு தமிழ் வேறு, முருகன் வேறு அல்ல. இரண்டும் ஒன்று தான். ஆகவே தமிழ்க் கடவுள் முருகன் தமிழ் மக்களின் தனிப்பெரும் தெய்வமாவான். இன்றைய தைப்பூச நன்னாளில் இந்தியாவிலே இருக்கும் பழநி, திருத்தணி, திருப்பரங்குன்றம், சுவாமி மலை, திருச்சீரலைவாய், பழமுதிர்ச்சோலை எனும் ஆறுபடை வீடுகளிலும் இன்றைய தைப்பூசம் மிகவும் சிறப்பான முறையிலே அனுட்டித்துக் கொண்டாடப்படுகிறது.
இலங்கையிலே அதுவும் யாழ்ப் பாணத்திலே நல்லூர், செல்வச் சந்நிதி, மாவிட்டபுரம், பொலி கண்டி முதலான ஆலயங்களிலே இத்தைப்பூசம் மிகச் சிறப்பாகவும் மங்களகரமாகவும் கொண்டாடப் படுகின்றது. இந்தியாவிலே தங்கரதம் இழுப்பார்கள். நல்லூரிலே திருமஞ்சம் இழுக்கப்படுகின்றது. மருதமலை குன்றக்குடிக் குமரனுக்கும் இன்று தங்கரதம்.
முருகன் என்றால் அழகன் என்று பொருள். அந்தக் குமரனின் அருட் தோற்றப் பொலிவு கண்டின்புற ‘நாலாயிரம் கண் படைத்திலனே அந்த நான்முகனே’ என்று அருணாகிரி நாதர் கந்தர லங்காரத்திலே அங்கலாய்ப்பதில் எவ்வளவு உண்மை பொதிந்திருக்கிறது பாருங்கள். வாழ்த்த வாயும் நினைக்க மட நெஞ்சும் தாழ்த்தச் சென்னியும் தந்த தலைவனாகிய முருகனின் பேரழகைக் கண்டு இந்தத் தைப்பூச நாளிலே தரிசித்து மகிழப் பூர்வஜென்ம புண்ணியஞ் செய்திருக்க வேண்டும்.
இன்றைய தைப்பூசத்திலே விரதமிருக்க விரும்புவோர் காலை எழுந்து புனித புண்ணிய நீராடிச் சந்தியாவந்தனம் முடித்து முருக நாமங்களை உச்சரித்த வண்ணம் ஆலய தரிசனஞ் செய்து கந்தப் பெருமானைச் சிந்தித்து வந்திந்துச் சேவிக்க வேண்டும். மதியம் ஒரு பொழுதுண்டு இன்னொரு சிவனடியாருக்கு அன்ன மளித்து அவரை மகிழ் வித்துப் பூசிக்க வேண்டும். இயன்றளவுக்கு ஏழைகளுக் குத் தானதர்மஞ் செய்து இன்று முழு நாளும் சிவ சிந்தனையுடன் இருத்தல் நன்று.
‘முருகன் குமரன் குகனென்று மொழிந்துருகுஞ் செயல் தந்துணர்வாய்’ என்றபடி இத்தைப்பூச நன்னாளில் இறைவன் முருகனின் திவ்ய திருவருள் பெற்றுய்ய -
‘விழிக்குத்துணை திருமென் மலர்ப்பாதங்கள் மெய்மை குன்றா
மொழிக்குத்துணை முருகா வெனும் நாமங்கள் முன்பு செய்த
பழிக்குத் துணையவன் பன்னிரு தோளும் பயந்த தனி
வழிக்குத் துணை வடிவேலுஞ் செங்கோடன் மயூரமுமே!
என்ற அருணகிரியார் வாக்குப்படி வழிபாடியற்றல் வேண்டும். எனவே இன்றைய தைப்பூசத் திருநாளில் கலியுகவரதன் கந்தனின் கருணைக்குப் பாத்திரமாகி வையத்தில் நல் வாழ்வு வாழ அவனருளாலே அவன் தாள் வணங்கி பேரானந்தப் பெருவாழ்வுக்கு நம்மை நாமே தயார்ப்படுத்திக் கொள்வோமாக.
‘வெற்றிவேல் அது வீர வேல் சுற்றி வரும் பகை விலக்கும்
சுப்ரமண்யன் கை கொண்ட வேல்’
சிவநெறிக் கலாநிதி கலாபூஷணம் 
இராசையா ஸ்ரீதரன்...-
