நானு ஓயாவிலிருந்து நுவரெலியாவிற்குரயில் பாதை விஸ்தரிப்புக்கு திட்டம்


நானுஓயாவில் இருந்து நுவரெலியா வரையிலான ரயில் பாதை அமைக்க உள்ளதாக போக்குவரத்து அமைச்சர் குமார வெல்கம தெரிவித்தார்.
தற்போது மாத்தறையில் இருந்து கதிர்காமத்திற்கும் மதவாச்சியில் இருந்து தலைமன்னார் வரையும் ஓமந்தை முதல் பளை வரையிலான ரயில் பாதைகள் செப்பனிடும் பணிகள் இடம் பெறுகின்றன.
நானுஓயா முதல் நுவரெலியா வரைரயில் செல்ல பாதை செப்பனிட்டால் மக்கள் பாவனைக்கு உகந்ததாக இருக்கும். உள்நாட்டு, வெளிநாட்டு உல்லாச பயணிகளும் நன்மை அடைவர் என்றார். 
மேலும் நானுஒயா ரயில் நிலையத்தை புனர்நிர்மாணம் செய்யவும் நவீனமுறையில் அமைக்கவும் அங்கு சென்ற அமைச்சர் அங்குள்ள உயர் அதிகாரிகளுடன் கலந்துரையாடினார். புறக்கோட்டையில் இருந்து பொடி மெனிக்கே புகையிரதம் நானுஓயா மட்டில் வந்தடையும். அது மத்திய மாகாணத்தில் புகழ்பெற்ற புகையிரத நிலையம், நானுஓயாவில் இருந்து நுவரெலியா 7 கிலோ மீட்டர் தூரத்தில் உள்ளது. 
நுவரெலியாவிற்கு அதிக அளவில் வெளிநாட்டு உல்லாச பயணிகள் வருகின்றனர். இவர்கள் அனைவரும் நானுஓயா புகையிரத நிலையத்தில் இறங்கி பேருந்துகள் மூலமாக நுவரெலியா செல்வதற்கு மிகவும் சிரமம் படுவதாகவும் அதனால் நுவரெலியா வரை புகையிரத சேவை மேற்கொள்ள வேண்டிய சகல பாதை வேலைகளை ஆரம்பிக்க உள்ளதாக அமைச்சர் தெரிவித்தார். 
1800 ம் ஆண்டு காலப் பகுதியில் நுவரெலியாவிற்கு புகையிரத சேவை இருந்துள்ளது. ஆகையால் இந்த வேலைத் திட்டத்தை ஆரம்பிக்கும் நோக்கில் புகையிரத சேவை அத்தியட்சகருக்கு வேலைக்கான வேலை திட்ட அறிக்கையை ஒருவார காலத்தில் சமர்ப்பிக்குமாறு அமைச்சர் குமார வெல்கம பணித்துள்ளார். (ஐ-ஞ)
