விலையேற்றத்தை எதிர்பார்த்து தம்புள்ளயில் பெருமளவு பெரிய வெங்காயம் முடக்கம்


பெரிய வெங்காய செய்கை பண்ணப்படுவதற்கு மாத்தளை மாவட்டமே மிகவும் பொருத்தமானதும் உகந்ததுமான இடமாகும். நமது நாட்டு மக்களுக்கு வருடாந்தம் இரண்டு இலட்சத்து 20 ஆயிரம் மெட்றிக் தொன் பெரிய வெங்காயம் தேவைப்பட்ட போதிலும் நமது நாட்டில் 40 வீதமான வெங்காய உற்பத்தியே காணப்படுகின்றது.
		தம்புள்ள பிரதேசத்தில், நியாயமான விற்பனை விலையை 		எதிர்பார்த்து விவசாயிகளால் வீடுகளிலும், களஞ்சிய சாலைகளிலும் முடக்கி 		வைத்திருக்கும் பெரிய வெங்காயத்தின் ஒரு பகுதியை இங்கு காணலாம்.
		(படங்கள்: தம்புள்ள தினகரன் நிருபர்)
எஞ்சிய 60 வீதமான பெரிய வெங்காயத்தை இறக்குமதி செய்யும் நிலைமை தொடர்கின்றது” என மாத்தளை மாவட்ட அரசாங்க அதிபர் எல். மீகஸ்முல்ல கூறினார்.
தம்புள்ள கமநல சேவைகள் மத்திய நிலையத்தில், பெரிய வெங்காய உற்பத்தியாளர்கள் மற்றும் விவசாய சங்க உறுப்பினர்கள் என்போருடனான ஆலோசனைக் கூட்டத்தில் உரையாற்றும்போது அரச அதிபர் மேற்கண்டவாறு தெரிவித்தார்.
தொடர்ந்து இங்கு கருத்துத் தெரிவித்த அரச அதிபர் கூறியதாவது; பெரிய வெங்காயத்தின் விலை அதிகரிப்பை எதிர்பார்த்து, தம்புள்ள மற்றும் சீகிரிய பிரதேசத்திலுள்ள விவசாயிகள் நூறு (100) மெட்றிக் தொன் வரையிலான வெங்காயத்தை தத்தமது வீடுகளிலும் களஞ்சிய சாலைகளிலும் முடக்கி வைத்துள்ளமை தெரிய வந்துள்ளது.
இவ்வாறு விவசாயிகள் தேக்கிவைத்துள்ள வெங்காயத்தை தாமதிக்காது சந்தைக்கு விடுவது நல்லதெனக் கருதுகிறேன் இன்றேல் பெரியவெங்காயம் இறக்குமதி செய்யப்படும் பட்சத்தில் தற்போதைய சந்தை விலை மேலும் குறைவடைய வாய்ப்புள்ளதாகவும் அவர் சுட்டிக் காட்டினார்.
இறக்குமதி செய்யப்பட்டுள்ள பெரிய வெங்காயத்தின் மொத்த விலை ரூபா 65/= எனவும் தமது தேசிய உற்பத்திகளுக்கு ரூபா 62/= விலை கிடைப்பதாகவும் இதன்போது தெரிவித்த விவசாயிகள், இறக்குமதி செய்யப்படும் பெரிய வெங்காயத்தின் வரியை மேலும் 10 ரூபாவால் அதிகரிக்க வேண்டுமென வேண்டுகோள் விடுத்தனர்.
இதற்குப் பதிலளித்து உரையாற்றிய அரச அதிபர், “தற்போது பெரிய வெங்காய இறக்குமதியின் மீது விதிக்கப்பட்டுள்ள வரியை இம்மாதம் 15ஆம் திகதியுடன் நீக்கியிருக்க வேண்டும் எனினும் எமது விவசாயிகளைப் பாதுகாக்கும் பொருட்டு பெரிய வெங்காயத்தின் இறக்குமதி வரி நடைமுறையை மேலும் ஒன்றரை மாதகாலத்திற்கு நீடிக்குமாறும், விவசாயிகளின் வேண்டுகோளுக்கிணங்க தற்போது நடைமுறையிலுள்ள 35 ரூபாவிலான இறக்குமதி வரியை மேலும் 10 ரூபாவால் அதிகரிப்பது தொடர்பாகவும் நிதியமைச்சின் செயலாளர் பி.பீ. ஜயசுந்தரவுடன் உறுதிபடப் பேசுவதாகவும் தெரிவித்தார்.
மாத்தளை மாவட்ட விவசாயப் பிரதிப் பணிப்பாளர் பல்லேமுள்ளவும் இதன்போது சமுகமளித்திருந்தார்.

