கூடங்குளம் அணு உலைக்கு எதிராக ஐந்து கிராமங்களில் பிரார்த்தனை, உண்ணாவிரதம்


கூடங்குளம் அணு உலைக்கு எதிராக 5 கடற்கரை கிராமங்களில் மக்கள் பிரார்த்தனை மற்றும் உண்ணாவிரதப் போராட்டத்தில் ஈடுபட்டனர். 144 தடை உத்தரவு எதிரொலியாக இடிந்தகரைக்கு வர முடியாததால் அந்தந்த கிராமங்களிலேயே இந்தப் போராட்டம் நடைபெற்றது.
கூடங்குளம் அணு மின் நிலையத்துக்கு எதிராக அணு உலைக்கு எதிரான மக்கள் இயக்கம் சார்பில் இடிந்தகரையில் கடந்த 1 ஆம் திகதி முதல் காலவரையற்ற உண்ணாவிரதப் போராட்டம் நடைபெற்று வருகிறது. இதில் சிலரது உடல்நிலை மோசமடைந்ததைத் தொடர்ந்து அங்குள்ள மருத்துவமனையில் அனுமதிக்கப்பட் டுள்ளனர்.
இந்நிலையில், இந்தப் பகுதி மக்களின் வாக்காளர் அடையாள அட்டைகள் வியாழக்கிழமை ராதாபுரம் வட்டாட்சியரிடம் திரும்ப ஒப்படைக்கப்படும் என்றும், அனைத்து கடற்கரை கிராம மக்களும் இடிந்தகரையில் கூடி பெரிய அளவில் போராட்டம் நடத்தப்படும் எனவும் போராட்டக் குழுவினர் அறிவித்திருந்தனர்.
இதையடுத்து கூடங்குளம் பகுதியில் மீண்டும் பொலிஸார் பெருமளவில் குவிக்கப்பட்டனர். மேலும், கூடங்குளம் அணு மின் நிலையத்தைச் சுற்றி 7 கி. மீ. தொலைவுக்கு 144 தடை உத்தரவை நீடித்து மாவட்ட ஆட்சியர் இரா. செல்வராஜ் ஆணை பிறப்பித்தார்.
இதனால் பக்கத்து கிராமங்களைச் சேர்ந்த மக்கள் இடிந்தகரைக்கு வர முடியாத நிலை ஏற்பட்டது. இதையடுத்து அந்தந்த கிராமங்களிலேயே தேவாலயங்கள் மற்றும் கோயில்களில் மக்கள் கூடி பிரார்த்தனை மற்றும் ஒரு நாள் அடையாள உண்ணாவிரதம் இருக்குமாறு போராட்டக் குழுவினர் அழைப்பு விடுத்தனர். இதை ஏற்று கூடங்குளம் பகுதியில் 5 கிராமங்களில் மக்கள் ஒன்று திரண்டு பிரார்த்தனை மற்றும் அடையாள உண்ணாவிரதப் போராட்டம் நடத்தினர். உவரி, இடிந்தகரை, கூட்டப்புளி, கூத்தாங்குழி, தோமையார்புரம் ஆகிய கிராமங்களில் இந்தப் போராட்டம் நடைபெற்றது. தேவாலயங்களில் கூடிய மக்கள் அணு உலைக்கு எதிராக பிரார்த்தனை செய்தனர். பின்னர் அடையாள உண்ணாவிரதம் மற்றும் ஆர்ப்பாட்டங்கள் நடத்தினர். உவரியில் அங்குள்ள அரச மரத்தடியில் நடைபெற்ற போராட்டத்தில் தமிழர் களம் தலைவர் அரிமா வளவன் கலந்துகொண்டு பேசினார். இந்த பிரார்த்தனை மற்றும் உண்ணாவிரதம், ஆர்ப்பாட்டத்தில் திரளானோர் கலந்துகொண்டனர்.
கூடங்குளம் மற்றும் அதைச் சுற்றியுள்ள பகுதிகளில் மாவட்ட நிர்வாகம் 144 தடை உத்தரவை பிறப்பித்துள்ளதால், இடிந்த கரையில் வியாழக்கிழமை நாங்கள் நடத்த திட்டமிட்டிருந்த நிகழ்ச்சியை ரத்துச் செய்துள்ளோம். இந்த விஷயத்தில் மக்களின் ஜனநாயக உரிமை பறிக்கப்பட்டுள்ளது.
கடந்த 9 மாதங்களாக நாங்கள் நடத்திவரும் போராட்டங்களில் சிறிய வன்முறைகூட நடந்ததில்லை. மாவட்ட நிர்வாகத்தின் தடை உத்தரவு காரணமாக அந்தந்த ஊர்களிலேயே தேவாலயங்கள் மற்றும் கோவில்களில் பிரார்த்தனைகள் மற்றும் உண்ணாவிரதங்களை நடத்திக்கொள்ளுமாறு மக்களை கேட்டுக் கொண்டுள்ளோம்.
