இன்று உண்ணாவிரதம் இருக்கும்ஹசாரே பரபரப்புப் பேட்டி


வலுவான லோக்பால் சட்டத்தை நிறைவேற்றா விட்டால் பாராளுமன்ற தேர்தல் வரை காங்கிரஸ் கூட்டணிக்கு எதிராக பிரசாரம் செய்யப்போவதாக அன்னா ஹசாரே சனிக்கிழமை அறிவித்தார். லோக்பால் சட்டத்தில் வலுவற்றதாக மாற்றுவதன் பின்னணியில் ராகுல் காந்தி செயல்படுதாகவும் குற்றச்சாட்டு தெரிவித்துள்ளார்.
ஊழல் அரசியல்வாதிகள், அதிகாரிகள் ஆகியோரை தண்டிக்க வகை செய்யும் வலுவான லோக்பால் சட்டத்தை கொண்டு வருமாறு காந்தியவாதி அன்னா ஹசாரே போராடி வருகிறார். கடந்த ஏப்ரல் மாதம் டில்லி ஜந்தர் மந்தரில் 5 நாட்கள் உண்ணாவிரதம் இருந்ததை தொடர்ந்து பாராளுமன்ற நிலைக்குழுவின் பரிசீலனைக்கு லோக்பால் மசோதாவை மத்திய அரசு அனுப்பியது.
இந்த நிலையில், நிதைக்குழுவின் பரிந்துரை அறிக்கை நேற்று முன்தினம் பாராளுமன்றத்தில் தாக்கல் செய்யப்பட்டது. அதில் ‘லோக்பால் விசாரணை வரம்புக்குள் பிரதமர், எம்.பி., எம்.எல்.ஏ., நீதிபதிகள், சி.பி.ஐ., கீழ்மட்ட அரசு அதிகாரிகள் ஆகியோரை சேர்க்க வேண்டாம் என பரிந்துரை செய்யப்பட்டுள்ளது. இதனால் அன்னா ஹசாரே கடும் கோபமடைந்துள்ளார்.
வலுவான லோக்பால் மசோதாவை அமுல்படுத்த வலியுறுத்தி டெல்லியில் இன்று ஒருநாள் அடையாள உண்ணாவிரதம் மேற் கொள்கிறார். அதற்காக, மராட்டிய மாநிலத்தில் உள்ள தனது சொந்த ஊரான ராலேகான் சித்தி கிராமத்தில் இருந்து டில்லி புறப்பட்டுச் சென்றார். மாலையில் டெல்லி சென்றடைந்த அவர் நிருபர்களுக்கு பேட்டியளித்தார்.
