மாநிலத்தில் அரசேஇல்லை:

கருணாநிதி
மாநிலத்தில் அரசே இல்லை என்று தி. மு. க. தலைவர் கருணாநிதி கூறியுள்ளார்.
இது தொடர்பாக வியாழக்கிழமை கருணாநிதி வெளியிட்ட அறிக்கை: என். எல். சி. ஒப்பந்தத் தொழிலாளர்கள் 13 ஆயிரம் பேர், 10 அம்சக் கோரிக்கைகளை வலியுறுத்தி கடந்த ஏப்ரல் 21 ஆம் திகதி முதல் வேலைநிறுத்தப் போராட்டத்தில் ஈடுபட்டு வருகின்றனர்.
தமிழக அரசின் தொழிலாளர் நலத்துறை அமைச்சர் சி. த. செல்லபாண்டியன், ‘என். எல். சி. தொழிலாளர் போராட்டப் பிரச்சினை தமிழக அரசின் வரம்புக்கு உட்பட்டது இல்லை’ என்று கூறியுள்ளார்.
இதுபோன்ற பிரச்சினை தி. மு. க. ஆட்சியில் எழுந்தபோது அமைச்சர் கூறியதுபோல கூறாமல் முதல்வராக இருந்த நானே பிரச்சினையில் தலையிட்டு முத்தரப்பு ஒப்பந்தம் நிறைவேற்றப்பட்டது.
இப்போது மீண்டும் பிரச்சினை எழுந்துள்ள நிலையில், தி. மு. க. நாடாளுமன்றக் குழுத் தலைவர் டி. ஆர். பாலு மக்களவையிலும், திருச்சி சிவா மாநிலங்களவையிலும் தொழிலாளர் பிரச்சினை தொடர்பாகப் பேசியுள்ளார். மத்தியில் ஓர் அரசு இருப்பதாகவே தெரியவில்லை என்று குறை கூறும் முதல்வர் ஜெயலலிதா இந்தப் பிரச்சினையில் ஏன் தலையிடவில்லை. தொழிலாளர்கள் வேலைநிறுத்தம் செய்வதை எண்ணி கவலைப்பட்டுத் துடிக்கும் அரசின் ஆட்சி இப்போது நடைபெறவில்லை.
மாநிலத்தில் அரசே இல்லாத நிலையில் மத்தியில் ஆளும் ஐக்கிய முற்போக்குக் கூட்டணி அரசாவது இந்தப் பிரச்சினையில் மேலும் காலதாமதம் செய்யாமல் தொழிலாளர்களோடு பேச்சு நடத்தி சுமுகத் தீர்வு காண வேண்டும் என்று கருணாநிதி தெரிவித்துள்ளார்.
