500 நீதிபதிகள் மீது ஊழல் புகார்: தலைமை நீதிபதி இக்பால் வேதனை

தமிழகத்தில் உள்ள 900 நீதிபதிகளில் 500 பேர் மீது ஊழல் புகார்கள் இருப்பதாக சென்னை உயர் நீதிமன்ற தலைமை நீதிபதி எம்.வை. இக்பால் வேதனை தெரிவித்தார். சென்னையில் வியாழக்கிழமை நடைபெற்ற விழாவில் புதிதாகத் தேர்வு செய்யப்பட்டுள்ள 167 உரிமையியல் நீதிபதிகளுக்கு பதவிப் பிரமாணம் செய்து வைத்து அவர் பேசியது:
இதுவரை சுதந்திரப் பறவையாக வாழ்க்கையை அனுபவித்த நீங்கள் இன்று முதல் நீதிபதிகளாக செயல்பட இருக்கிaர்கள். இந்தப் பணியில் நீங்கள் சிறப்பாக செயல்பட வேண்டும். தொழில் தர்மத்தை கடைப்பிடிக்க வேண்டும். பொதுமக்கள் கடைசியாக நிவாரணம் தேடி வருவது நீதிபதிகளிடம்தான். எனவே, விமர்சனத்துக்கு ஆளாகாமல் செயல்பட வேண்டும்.
தமிழகத்தில் உள்ள 900 நீதிபதிகளில் 500 பேர் மீது புகார்கள் வந்துள்ளன. இந்தப் புகார்கள் நிரூபிக்கப்பட்டால் அவர் உரிமையியல் நீதிபதியாக இருந்தாலும், மாவட்ட நீதிபதியாக இருந்தாலும் கடுமையான நடவடிக்கை எடுக்கப்படும். ஊழல் குற்றச்சாட்டுக்கு ஆளான ராமநாதபுரம் மாவட்ட நீதிபதி அண்மையில் பணியிடை நீக்கம் செய்யப்பட்டார். ஒரு நீதிபதி மீது ஊழல் குற்றம் சுமத்தப்பட்டால் அவர் வழக்குரைஞர் தொழிலுக்கு திரும்பி விடலாம். நீதிபதிகள் மீது புகார் தெரிவித்து வரும் கடிதங்கள் மீது அதிக முக்கியத்துவம் அளிக்கமாட்டோம். அதேநேரத்தில் ஆதாரங்களுடன் புகார் தெரிவிக்கப்பட்டால் கடும் நடவடிக்கை எடுக்க உயர் நீதிமன்றம் தயங்காது. தற்போது நீதிபதிகள் மீது மக்கள் தவறான எண்ணம் கொண்டுள்ளனர். அது மாற வேண்டும்.
சமூக கூட்டங்களில் பங்கேற்பதை தவிர்க்க வேண்டும். அரசு ஊழியர்கள் தவறு செய்தால் அதனைக் கண்காணிக்க ஊழல் தடுப்புப் பிரிவு இருப்பதுபோல நீதிபதிகள் தவறு செய்தால் கண்காணிக்க உயர் நீதிமன்றத்திலும் ஊழல் தடுப்புப் பிரிவு உள்ளது.
நீதிபதிகளின் அனைத்து நடவடிக்கை களும் தொடர்ந்து கண்காணிக்கப்படுகிறது. 50 வயதில் பணி நீக்கம் செய்யப்பட்டால் உங்கள் குழந்தைகளின் மனநிலை எப்படி இருக்கும் என்பதை நினைத்து எச்சரிக்கையுடன் செயல்பட வேண்டும். சமூக கூட்டங்களில் பங்கேற்பதை நீதிபதிகள் தவிர்க்க வேண்டும். நீதியின் மாண்பைக் காப்பாற்றும் வகையில் செயல்பட்டால் உயர் நீதிமன்றம், உச்ச நீதிமன்றம் வரை நீங்கள் செல்லலாம்.
இந்தியா ஒரு ஜனநாயக நாடு, எனவே, சாதாரண மக்களும் நீதிபதிகளை கண்காணித்துக் கொண்டிருக்கிறார்கள். ஊழலை ஒழிக்க பல்வேறு இயக்கங்கள் தற்போது தோன்றியுள்ளன. நீதிபதிகளாகிய நீங்கள் ஊழல் புகாருக்கு ஆளாகக் கூடாது.
மூத்த நீதிபதிகள், மாவட்ட நீதிபதிகளுடன் இணைந்து செயல்பட வேண்டும் என்றார் எம்.வை. இக்பால். உரிமையியல் நீதிபதிகளை தேர்வு செய்வதற்கான தேர்தலை முதல் முறையாக சென்னை உயர் நீதிமன்றம் நடத்தியது குறிப்பிடத்தக்கது.
சென்னை உயர் நீதிமன்ற நீதிபதிகள் எலிபி தர்மராவ், சி. நாகப்பன், ஆர். பானுமதி, பி. ஜோதிமணி உள்ளிட்டோர் பதவியேற்பு விழாவில் பங்கேற்றனர்.
