முல்லைப் பெரியாற்றில் புதிய அணை; கேரள அரசின் மனு நிராகரிப்பு


முல்லைப் பெரியாற்றில், புதிய அணை கட்டுவதற்கு முன்னதாக, சுற்றுச்சூழல் குறித்து ஆய்வு நடத்த அனுமதி கோரி, கேரள அரசு சமர்ப்பித்த மனுவை, மத்திய வனம் மற்றும் சுற்றுச்சூழல் அமைச்சு நிராகரித்துவிட்டது.
தமிழக-கேரள எல்லையை ஒட்டி, கேரளா இடுக்கி மாவட்டத்தில் உள்ளது, முல்லைப் பெரியாறு அணை. “116 ஆண்டு பழமையான இந்த அணை, நில நடுக்கங்களால் பாதிக்கப்பட்டுள்ளது. எந்த நேரத்திலும் அணை உடையலாம். எனவே, முல்லைப் பெரியாற்றில் புதிய அணை கட்டவேண்டும்” எனக் கூறி, கேரள அரசு அதற்கான முயற்சிகளில் ஈடுபட்டுள்ளது.
கேரள அரசின் நடவடிக்கைக்கு எதிர்ப்பு தெரிவித்து, தமிழக அரசு சார்பில் உச்ச நீதிமன்றத்தில் வழக்கு தொடரப்பட்டது. வழக்கை விசாரித்த உச்ச நீதிமன்றம், அணையை ஆய்வு செய்ய உயர்மட்டக் குழுவை நியமித்தது. இந்தக் குழு, கடந்த ஏப்ரல் 25ம் திகதி அறிக்கை தாக்கல் செய்தது. அந்த அறிக்கையில் முல்லைப் பெரியாறு அணை பாதுகாப்பாக உள்ளது என தெரிவிக்கப்பட்டுள்ளது. இருந்தாலும். புதிய அணை கட்டுவதற்கான முயற்சிகளில், கேரள அரசு தொடர்ந்து ஈடுபட்டுள்ளது. இதன் ஒரு பகுதியாக, புதிய அணை கட்டுவதற்காக, அப்பகுதியில் சுற்றுச்சூழல் குறித்து ஆய்வு நடத்த கேரள அரசு முடிவு செய்தது. இதற்காக, மத்திய வனம் மற்றும் சுற்றுச்சூழல் துறையிடம் அனுமதி கோரி விண்ணப்பித்தது. 
ஆனால், விண்ணப்பிக்கும் போது கடைப்பிடிக்க வேண்டிய வழிமுறை களை, கேரள அரசு பின்பற்றவில்லை என்ற காரணத்தை கூறி, மத்திய வனம் மற்றும் சுற்றுச் சூழல் அமைச்சு கேரள அரசின் விண்ணப்பத்தை நிராகரித்து விட்டது. இதையடுத்து, புதிய விண்ணப்பத்தை சமர்ப்பிக்க கேரள நீர்வளத்துறை அமைச்சு முனைப்புடன் செயல்பட்டு வருகிறது
