ஐந்தாம் தர புலமைப் பரிசில் பரீட்சையை இரத்துச் செய்யக் கோரிக்கை


நடைபெற்றுமுடிந்த தரம் 5 க்கான புலமைப் பரிசில் பரீட்சையை இரத்துச் செய்யுமாறு இலங்கை ஆசிரியர் சேவைச் சங்கம் கோரிக்கை விடுத்துள்ளது.
நாட்டில் குறிப்பிட்ட சில இடங்களில் பரீட்சை வினாத்தாள்கள் முன்கூட்டியே வெளியானதால் தாம் இந்தக் கோரிக்கையை முன்வைப்பதாக சங்கத்தின் பொதுச் செயலாளர் மஹிந்த ஜயசிங்க தெரிவித்தார்.
கொழும்பு நிப்போன் ஹோட்டலில் இன்று திங்கட்கிழமை நடைபெற்ற ஊடகவியலாளர் மாநாட்டில் கலந்துகொண்டு உரையாற்றுகையிலேயே அவர் இதனைக் குறிப்பிட்டார்.
"அனுராதபுரம், பொலன்னறுவை, கம்பஹா, களனி உள்ளிட்ட பல்வேறு பகுதிகளில் பரீட்சை நடைபெறுவதற்கு முதல்நாளான 25 ஆம் திகதியே வினாத்தாள்கள் வெளியாகியுள்ளன. இது தொடர்பாக முழுமையான விசாரணைகள் செய்யப்பட வேண்டும். வினாத்தாள்கள் முன்கூட்டியே வெளியானதால் பரீட்சையை இரத்துச் செய்யுமாறு நாம் வேண்டுகோள் விடுக்கிறோம்" என அவர் மேலும் தெரிவித்தார்.

