தாய்ப்பால் தரும் மரபணு மாற்றப்பட்ட பசுக்கள்



தாய்ப்பாலில் உள்ள சத்துக்களுடன் கூடிய பாலை தரும் வகையில் மரபணுக்கள் மாற்றப்பட்ட பசுக்களை விஞ்ஞானிகள் உருவாக்கியுள்ளனர். தாய்ப்பாலுக்கு ஈடான சத்தான உணவுப் பொருள் உலகில் வேறு இல்லை. தாய்ப்பால் குடித்து வளரும் குழந்தைகள். நல்ல ஆரோக்கியத்துடன் இருக்கின்றன. 
தாய்ப்பால், நோய் எதிர்ப்பு சக்தியை அதிகரிக்கச் செய்வதுடன் தொற்று நோய்கள் வராமலும் தடுக்கும் தன்மையும் கொண்டதாகும் சீன வேளாண்மை பல்கலைக்கழக விஞ்ஞானிகள், தாய்ப்பாலுக்கு ஈடான சத்து கொண்ட பால் தரும் பசுக்களை மரபணு மாற்றத்தின் மூலம் உருவாக்கி உள்ளனர். 
இந்த பசுக்கள் தரும் பால், தாய்ப்பாலில் உள்ள அனைத்து சத்துக்களையும் கொண்டிருக்கும். தற்போது முதல் கட்டமாக மரபணு மாற்றப்பட்ட 300 பசுக்களை விஞ்ஞானிகள் உருவாக்கியுள்ளனர். இந்த பால், சில ஆண்டுகளில் விற்பனைக்கு வர உள்ளது. எனினும் இந்த முயற்சிக்கு விலங்குகள் நல அமைப்புகள், கடும் எதிர்ப்பு தெரிவித்துள்ளன. 
பசுக்களுக்கு மரபணு மாற்றம் செய்யப்படுவதனால் அவற்றின் உடல் நலன் பாதிக்கப்படுவதுடன், அவை தரும் பாலை அருந்தும் குழந்தைகளின் உடல் நலனும் பாதிக்கப்படும் என்றும் அவர்கள் கூறுகின்றனர். இதுகுறித்து சீன வேளாண்மை பல்கலைக்கழகத்தைச் சேர்ந்த விஞ்ஞானி நீங் லீ கூறியதாவது, மரபணு மாற்றம் செய்யப்பட்ட பசுக்கள் தரும் பால், தாய்ப்பாலுக்கு ஈடான சத்துக்களைக் கொண்டதாகும்.
இந்த பாலை அருந்தும் குழந்தைகளுக்கு நோய் எதிர்ப்பு சக்தியும், தொற்று நோய் பாதிப்பிலிருந்து பாதுகாப்பும் கிடைக்கும். ஆனால், சாதாரண பசும் பால் குடிக்கும் குழந்தைகளுக்கு இது கிடைக்காது. தாய்ப்பாலில், ‘லைசோசைம் எனப்படும் புரதச்சத்து இருப்பதுதான் அதன் சிறப்பு. இதுதான் குழந்தைகளுக்கு நோய் எதிர்ப்புச் சக்தியை அளிக்கிறது. 
நாங்கள் உருவாக்கியுள்ள மரபணு மாற்றம் செய்யப்பட்ட பசு தரும் பாலில் இந்த புரதச் சத்து இருக்கிறது. புதிய உயிரினங்களை உருவாக்கும் குளோனிங் முறையை பயன்படுத்தி, பசுக்களுக்கு மரபணு மாற்றம் செய்து தாய்ப்பால் தரும் வகையில் மாற்றியு ள்ளோம். இந்த முறையில் தற்போது 300 பசுக்களை உருவாக்கியுள்ளோம். இவை சாதாரண பசுக்களைப் போன்ற தோற்றம் கொண்டதாகும். 
