மான் வேட்டையாடிய பொலிஸ் பொறுப்பதிகாரி உட்பட மூவருக்கு தெல்தெனிய நீதிமன்றம் அபராதம்


(தினகரன் செங்கடகல நிருபர்)
ஏழு வருடங்களுக்கு முன்னர் பன்வில பிரதேசத்தில் அமைந்துள்ள நகல்ஸ் வனப் பகுதியில் சட்ட விரோதமாக ஐந்து மான்களை வேட்டையாடி அதிகாலை வேளையில் வேன் ஒன்றில் எடுத்து வந்த முன்னாள் வனாத்தவில்லுவ பொலிஸ் நிலையப் பெறுப்பதிகாரி உட்பட மூவருக்கு தெல்தெனிய நீதிமன்றம் அபராதமும் சிறைத்தண்டனையும் வழங்கியுள்ளது.
2005 ஆம் ஆண்டு ஜூலை மாதம் 04ம் திகதி அதிகாலை வேளையில் வனாத்தவில்லுவ பொலிஸ் நிலையப் பொறுப்பதிகாரியும் மற்றும் இருவரும் வேன் ஒன்றில் வேட்டையாடப்பட்ட ஐந்து மான்களையும் துப்பாக்கி உட்பட கூரான ஆயுதங்களையும் எடுத்து வந்தபோது வத்துகாமம் பொலிஸார் இவர்களை மறித்துப் பிடித்தனர்.
வனப்பகுதியில் சட்டவிரோதமாக வேட்டையாடிய மான்களை கொலை செய்து ஆயுதங்களுடன் வேனில் எடுத்து வந்தமை தொடர்பாக ஐந்து குற்றச்சாட்டுக்களுடன் பொலிசார் இவர்களுக்கு எதிராக தெல்தெனிய நீதவான் நீதிமன்றத்தில் வழக்குத் தொடர்ந்தனர்.
தெல்தெனிய நீதிமன்றத்தில் நீதவான் ரொஷான் ஜயவர்தன முன்னிலையில் விசாரணை நடைபெற்று வந்த நிலையில் நீதவான் இவர்களை குற்றவாளிகளென கண்டதையடுத்து முன்னாள் பொலிஸ் நிலையப் பொறுப்பதிகாரிக்கு 72,500 ரூபா அபராதம் விதித்து மேலதிகமாக ஐந்து வருடத்திற்கு ஒத்திவைக்கப் பட்ட ஒருவருடச் சிறைத் தண்டனை யையும் விதித்தார். இதேபோன்று அவருக்கு உடந்தையாகவிருந்த ஏனைய இருவருக்கும் தலா 72,500 ரூபா வீதம் அபராதமும், ஐந்து வருடங்களுக்கு ஒத்தி வைக்கப்பட்ட தலா ஆறு மாதச் சிறைத் தண்டனையையும் விதித்துள்ளார்.
இவர்கள் வேனில் எடுத்து வந்த ஆயுதங்களை அரசுடைமையாக்கவும் நீதவான் உத்தரவிட்டுள்ளார்.
(ஐ-ஞ)
