அனுமதிப்பத்திரமின்றி சேவையில் பஸ்கள் ஈடுபட்டால் அபராதம் சிறை


வடக்கு உட்பட நாட்டின் பல பகுதிகளிலும் போக்குவரத்து அனுமதிப் பத்திரமின்றி சட்டவிரோதமான முறையில் தனியார் பஸ்கள் சேவையில் ஈடுபடுத்தப்பட்டு வருகின்றன.
அனுமதிப்பத்திரமின்றி சேவையில் ஈடுபடும் பஸ்களின் உரிமையாளர்களுக்கு எதிராக இரண்டரை இலட்சம் ரூபா அபராதமும் இரண்டரை வருட சிறைத்தண்டனையும் விதிக்க புதிய தண்டனை சட்டம் அமைச்சரவையில் விரைவில் சமர்ப்பிக்கப்படவுள்ளது என்று தனியார் போக்குவரத்து அமைச்சர் சி.பி.ரத்னாயக தெரிவித்தார்.
ஹக்மன பிரதேசத்தில் புதிய பஸ் தரிப்பு நிலையம் ஒன்றை அமைப்பதற்கான அடிக்கல் நாட்டப்பட்ட நிகழ்வில் உரையாற்றுகையிலேயே அமைச்சர் மேற்கண்டவாறு கூறினார். இவர் இங்கு தொடர்ந்து உரையாற்றுகையில்,
இன்று சட்ட விரோதமான முறையில் போக்குவரத்து அனுமதிப்பத்திரமின்றி தனியார் பஸ்கள் சேவையில் ஈடுபடுத்தப்பட்டு வருகின்றன. குறிப்பாக யாழ்ப்பாணத்திற்கும் ஏனைய சில தூர இடங்களுக்கும் இத்தகைய பஸ்கள் சேவையில் ஈடுபடுத்தப்படுகின்றன.
எனவே இது குறித்து ஆராய விஷேட முற்றுகை குழுவொன்றை பொலிஸாரின் உதவியுடன் கண்காணிப்பில் ஈடுபடுத்தவுள்ளோம். அனுமதிப் பத்திரமின்றி சேவையில் ஈடுபடும் பஸ்கள் கைப்பற்றுமிடத்து அதிகூடிய தண்டனைகள் வழங்கப்படும்.
இதற்காக புதிய சட்டங்களை ஏற்படுத்த விரைவில் அமைச்சரவைக்கு யோசனை முன் வைக்க திட்டமிட்டுள்ளனர் என்றார்.

