அமுலாக்கப் பிரிவு விசாரணை: கனிமொழி, சரத்திற்கு கவலை



நீதிமன்றத்திற்கு தினந்தோறும் வர வேண்டும் என நீதிபதி உத்தரவிட்டுள்ளார். ஆனால் அமுலாக்கப் பிரிவு அதிகாரிகளின் விசாரணைக்கு செல்வதற்கு முன் தங்களது ஆடிட்டர்களுடன் ஆலோசனை நடத்த வேண்டியிருக்கிறது. அதற்கு என்ன செய்வது என்று தெரியவில்லை என கனிமொழியும், சரத்குமார் ரெட்டியும் கவலை தெரிவித்தனர்.
சி. பி. ஐ. நீதிமன்றத்தில் ஸ்பெக்ட்ரம் ஊழல் தொடர்பான ஆவணங்களை படித்து பபார்க்கும் பணியில் நீதிபதி சைனி ஈடுபட்டதால் நேற்று முன்தினம் முழுவதும் வழக்கு விசாரணைகள் எதுவும் நடைபெறவில்லை.
ஆனாலும் மாலை வரை நீதிமன்ற அறைக்குள் உட்கார்ந்திருக்க வேண்டிய கட்டாயம் காரணமாக வழக்கு தொடர்பாக ஆஜராகியிருப்பவர்கள் அனைவரும் வெறுமனே உட்கார்ந்திருந்தனர்.
அந்த இடைவெளியில் கனிமொழியிடம் அமுலாக்கப் பிரிவு அதிகாரிகளின் விசாரணை குறித்து பேசியபோது ‘சி. பி. ஐ. நீதிமன்றம் தினந்தோறும் ஆஜராக வேணடுமென்று உத்தரவிட்டுள்ளது. 
ஆனால் அமுலாக்கப் பிரிவு அதிகாரிகளோ 12ம் திகதி விசாரணைக்கு ஆஜராகும்படி அழைப்பாணை அனுப்பியுள்ளனர். 
அவர்களது அழைப்பாணையை ஏற்று ஆஜராக வேண்டுமெனில் எனது ஆடிட்டர்களுடன் கலந்து ஆலோசிக்க வேண்டியுள்ளது. அதுதான் என்ன செய்வது என்று புரியவில்லை. விசாரணையை வேறு திகதிக்கு தள்ளிவைக்கும்படி அமுலாக்கப் பிரிவு அதிகாரிகளிடம் கோரிக்கை வைப்பதா, வேண்டாமா என்பது பற்றி இன்னும் முடிவெடுக்கவில்லை. இன்று அல்லது நாளை தான் இதுபற்றி இறுதி முடிவு எடுக்கப்படும் என்றார். இதேபோல் சரத்குமார் ரெட்டியும் கூறினார்.
