இந்நாட்டு முஸ்லிம்கள் தேசிய நலனில்அக்கறை உள்ளவர்களாக இருக்க வேண்டும்

அமைச்சர் ரவூப் ஹக்கீம்
(பாத்ததும்பறை விசேட நிருபர்)
2600 ‘சம்புத்தத்வய’ கொண்டாடும் பெரும்பான்மை பெளத்த மக்களுடன் நாமும் பெருந்தன்மையோடு பங்களிப்பதில் மகிழ்ச்சியடைய வேண்டும்.
இந்த நாட்டில் முஸ்லிம்களின் தொழுகைக்காக 2600 பள்ளிவாசல்கள் காணப்படுகின்றன. இது பெளத்தத்துவத்தின் 2600ம் ஆண்டைக் கொண்டாடும் இவ்வேளை நன்றிக் கடனுடன் நினைவு கூரத்தக்கவை.
இவ்வாறு பாத்ததும்பறை மடவள மதீனா தேசிய கல்லூரி இஸ்லாமிய மஜ்லிஸ் ஏற்பாடு செய்திருந்த பரிசளிப்பு வைபவத்துக்குப் பிரதம அதிதியாகக் கலந்து கொண்டு உரையாற்றுகையில் நீதியமைச்சரும், ஸ்ரீலங்கா முஸ்லிம் காங்கிரஸ் தலைவருமான ரவூப் ஹக்கீம் தெரிவித்தார். தொடர்ந்து உரையாற்றுகையில் அமைச்சர் றவூப் ஹக்கீம் கூறியதாவது:-
அன்று சிங்கள மன்னர்கள் மத வழிபாட்டுக்காக விகாரைக் காணிகளைக் கூட வழங்கி மத சமத்துவத்தையும், ஐக்கியத்தையும் பேணிக் காத்துள்ளனர். இன்றைய அரசும் சகல மக்களினதும் மதங்களின் வழிபாடுகளுக்குப் பூரணமாக சுதந்திரத்தை வழங்கியுள்ளதுடன் மத, கலாச்சாரப் பண்பாட்டு அலுவல்களுக்கும் உதவி வருகின்றது.
தேசிய மீலாத் விழாவுக்காக அவ்வப் பிரதேசங்களின் அபிவிருத்திப் பணிகளுக்கு அரசு நிதி உதவி வழங்கி வருகின்றது. அந்நிதி மூலம் கூடுதலான அபிவிருத்திப் பணிகளை மேற்கொள்ள நடவடிக்கை எடுக்கப்பட வேண்டும். இதனை ஜனாதிபதியின் கவனத்துக்கும் கொண்டு வர உள்ளேன்.
இந்நாட்டு முஸ்லிம்கள் அரசு தமக்கு வழங்கியுள்ளவற்றை நன்றிக் கடனுடன் நோக்குவதுடன், இன ஒற்றுமையுடனும், சகிப்புத் தன்மையுடனும் தேசிய நலனின் அக்கறையுள்ளவர்களாகவும் இருக்க வேண்டியது அவசியமாகும் எனவும் தெரிவித்தார்.
இவ்வைபவத்தில் விசேட உரையை எம்.ஏ. அனஸ் முஹம்மது (நZமி) நிகழ்த்தினார். போட்டி நிகழ்ச்சிகளில் வெற்றியீட்டிய பிரதேச பாடசாலை மாணவர்களுக்கு அமைச்சர் றவூப் ஹகீம் பரிசில்கள், சான்றிதழ்களை வழங்கி வைத்தார். கல்லூரி அதிபர் செல்வி, இஸட்.யூ. ஹிதாயா, இஸ்லாமிய மஜ்லிஸ் பொறுப் பாசிரியர் அஷ்செய்கு எம்.வை.எம். கியாஸ் (நZமி) ஆகியோரும் உரை நிகழ்த்தினர். (ஐ-)
