தேர்தலில் தி.மு.க அணியில் பா.ம.க போட்டி; ஆசனங்களை முடிவு செய்வதில் கட்சிகள் ஆர்வம்


சட்ட சபைத் தேர்தலுக்கு தயாராகும் வகையில் தி.மு.க. மற்றும் அ.தி.மு.க. தலைமையிலான கூட்டணிக் கட்சிகளின் தொகுதிப் பங்கீடு குறித்த பேச்சுவார்த்தைகள் தொடங்கிவிட்டன. தி.மு.க., கூட்டணியில் பா.ம.க. விடுதலை சிறுத்தைகள், முஸ்லிம் லீக் ஆகிய கட்சிகள் இடம்பெறுகின்றன என, டில்லியில் முதல்வர் நேற்று முன்தினம் அறிவித்துள்ளார்.
காங்கிரசுக்கு ஒதுக்கப்படும் தொகுதிகள் எண்ணிக்கை மற்றும் எந்தெந்த தொகுதிகள் என்பது குறித்து பேச்சுவார்த்தையை காங்கிரஸ் தலைவர் சோனியாவிடம் இன்று முதல்வர் கருணாநிதி நடத்துகிறார். அ.தி.மு.க.வுடன் இரு கம்யூனிஸ்ட் கட்சிகளும் தொகுதி பங்கீடு குறித்த முதற்கட்ட பேச்சுவார்த்தையை நடத்தி முடித்துள்ளன. 
மே மாதம் நடக்கவுள்ள சட்ட சபைத் தேர்தலைச் சந்திக்க, அரசியல் கட்சிகள் கூட்டணி அமைப்பது மற்றும் தொகுதி பங்கீடு குறித்து பேச்சுவார்த்தையை தீவிரமாக நடத்தி வருகின்றன. தி.மு.க. தலைமையிலான கூட்டணியில் காங்கிரஸ், விடுதலை சிறுத்தைகள், இந்திய யூனியன் முஸ்லிம் லீக், புரட்சி பாரதம் உள்ளிட்ட கட்சிகள் இடம்பெற்றுள்ளன. 
‘பா.ம.க. வும் தி.மு.க. கூட்டணியில் இடம்பெறும்’ என, டில்லியில் முதல்வர் கருணாநிதி நேற்று முன்தினம் அதிரடியாக அறிவித்தார். இன்று மதியம் 12 மணிக்கு, காங்கிரஸ் தலைவர் சோனியாவை சந்திக்கிறார். காங்கிரசுக்கு ஒதுக்கப்படும் தொகுதிகளின் எண்ணிக்கை மற்றும் எந்தெந்த தொகுதிகள் என்பது குறித்த பேச்சுவார்த்தையை நடத்துகிறார்.
முதல்வர்கள் மாநாட்டில் பங்கேற்க டில்லிக்கு நேற்று முன்தினம் சென்ற முதல்வர் கருணாநிதி நிருபர்களிடம் கூறும் போது, ‘தலைநகரில் இரண்டு நாட்கள் தங்கியிருக்கும் போது சோனியா, பிரதமரை சந்திப்பேன்.
சோனியாவை சந்திக்கும் போது, வரும் சட்ட சபைத் தேர்தலில் கூட்டணிக் கட்சியான காங்கிரசுக்கு எத்தனை தொகுதிகள் ஒத்துக்குவது அவை எந்தெந்த தொகுதிகள் என்பது குறித்து பேச்சுவார்த்தை நடத்த இருக்கிறேன். இறுதி முடிவு எடுக்கப்படும் என்று சொல்ல முடியாது. தி.மு.க. கூட்டணியில் காங்கிரசைத் தவிர விடுதலை சிறுத்தைகள், பா.ம.க. முஸ்லிம் லீக் போன்ற கட்சிகளும் இடம்பெறும்” என்றார்.
இன்னும் 10 நாட்களுக்குள் தனது முடிவை அறிவிப்பதாக பா.ம.க. நிறுவனர் ராமதாஸ் தெரிவித்துள்ளார். அதேபோல், தே.மு.தி.க.வும் தனது இறுதி முடிவை அறிவித்ததும், கூட்டணிக் கட்சிகளுக்கான உடன்பாட்டில் இறுதி முடிவு எட்டி விடும். 
பெப்ரவரி இரண்டாவது வாரத்திற்குள் எந்தெந்த அணியில் யார் யார்? இடம்பெறுவர் என்பதும், யார், யாருக்கு எத்தனை தொகுதிகள் என்ற முடிவும் தெரிந்து விடும் என, கட்சி வட்டாரங்கள் தெரிவிக்கின்றன. சட்ட சபைத் தேர்தலுக்கான சுறுசுறுப்பு, கட்சிகளிடம் அதிகரித்து பரபரப்பு ஏற்பட்டிருக்கிறது.
சட்ட சபைத் தேர்தலுக்கான இட பங்கீடு தொடர்பான தேர்தல் வியூகத்தை மற்ற அரசியல் கட்சிகளை அசர வைக்கும் நிலையில் அ.தி.மு.க. வகுத்துள்ளது. இதனால், கூட்டணி அமைவதற்கான இறுதி கட்டத்தில், தேர்தல் களம் திசை மாறும் என கருதப்படுகிறது.
