கேரள தோட்டங்களுக்குள் நள்ளிரவில்புகுந்த கும்பல் தமிழர்கள் மீது தாக்குதல்


கேரளாவில் உள்ள பெருந்தோட்டங்களில் தங்கியிருந்து வேலை பார்த்து வந்த பெண்கள் உள்ளிட்ட தமிழர்களை கேரளாவைச் சேர்ந்த கும்பலொன்று நள்ளிரவில் தாக்கி, கத்தியால் குத்த வந்துள்ளது. இது தமிழகத்தில் பெரும் பரபரப்பை ஏற்படுத்தியுள்ளது.
முல்லைப் பெரியாறு அணை தொடர்பான கேரள அரசின் மனுவை உச்ச நீதிமன்றம் தள்ளுபடி செய்ததை அடுத்து அம்மாநிலத்தில் தமிழர்கள் தாக்கப்படுவதும் அதிகரித்துள்ளது. இதனால் கேரள தோட்டங்களில் தங்கி வேலை பார்த்து வரும் தமிழர்கள் தங்கள் குடும்பங்களோடு தமிழகத்திற்கு தப்பியோடி வருகின்றனர்.
அவ்வாறு கேரளாவில் இருந்து தப்பி யோடி தாலுகா அலுவலகத்தில் தஞ்சமடைந்துள்ள பெண்கள் கூறியதாவது;
உச்ச நீதிமன்றம் கேரள அரசின் மனுவை தள்ளுபடி செய்ததில் இருந்து மலையாளிகள் தமிழர்கள் மீது கொலை வெறித் தாக்குதல்கள் நடத்தி வருகின்றனர். நாங்கள் எல்லாம் தோட்டங்களில் தங்கி வேலை பார்த்து வந்தோம். நள்ளிரவு 12 மணியளவில் எங்கள் வீடுகளுக்குள் கற்களை வீசித் தாக்கினர். எங்களையும் பெண்கள் என்று கூட பாராமல் தாக்கி, திட்டினர். எட்டி உதைத்தனர்.
மேலும் கத்தியாலும் குத்த வந்தனர் விடியும்போது நீங்கள் யாராவது இங்கு இருந்தால் உயிருடன் இருக்க மாட்டீர்கள் என்று எங்களை மிரட்டினார்கள். உயிருக்கு பயந்து நாங்கள் இரவோடு, இரவாக மாற்றுத்துணி கூட எடுக்காமல் உயிர் பிழைத்தால் போதும் என்று காட்டுக்குள் ஓடிவிட்டோம். விடிந்தவுடன் காட்டு வழியாக நடந்து தமிழகத்திற்கு வந்து சேர்ந்தோம். தற்போது என்ன செய்வது என்று தெரியவில்லை.
