தோட்டத் தொழிலாளர்களின் வேலை குறைப்பு,வேதனக் குறைப்பு பற்றி கவனிக்கப்படுமா?


(ஊவா சுழற்சி நிருபர்)
தோட்டத் தொழிலாளர்களின் வேலை குறைப்பு, வேதனக் குறைப்புக்குக் காரணம் தோட்ட தொழிற் சங்கங்களின் முறையற்ற செயற்பாடே என முன்னாள் ஊவா மாகாண பிரதித் தவிசாளர் திரு. கே. விஸ்வநாதன் தெரிவித்தார்.
நேற்று முன்தினம் தனது இல்லத்தில் இடம்பெற்ற முன்னைநாள் தோட்டத் தலைவர்களின்ஒன்று கூடலின் போதே மேற்படி தகவலைத் தெரிவித்தார்.
தொடர்ந்து அங்கு உரையாற்றுகையில்; நாங்கள் தோட்டத் தலைவர்களாக இருந்த காலத்தில் அடிக்கடி தோட்ட கமிட்டி கூட்டங்களைக் கூட்டுவோம். அங்கு தோட்டங்களில் இடம்பெறும் பிரச்சினைகளை ஆராய்ந்து அவற்றை மாவட்ட தோட்ட கமிட்டி கூட்டத்திற்கு சமர்ப்பிப்போம். 
அங்கும் அது நன்கு ஆராயப்பட்ட பின்னர் பிராந்தியவாரியாக ஆராயப்பட்டு அது அப்படியே தோட்டத் தொழிலாளர் சங்கத்தின் தலைமைப்பீடத்திற்கு அனுப்பி வைக்கப்படுகின்றது. 
பின்னர் தொழிலாளர் சங்க தலைமை உரிய தோட்ட நிர்வாகத்திடம் கதைத்து தோட்ட தலைவர்கள், மாவட்டத் தலைவர்கள், பிராந்திய மாநிலத் தலைவர்களை அழைத்து கூடி ஆராய்ந்து தோட்டத் தொழிலாளர்களுக்கு உரிய நடவடிக்கையினை மேற்கொண்டது. 
ஆனால் தற்போது நிலைமை மாறி தோட்டத் தொழிலாளர் பிரச்சினை தொழிலாளர் சங்கத் தலைமைக்கே தெரியாமல் மூடி மறைக்கப்பட்டு வருவது வேதனையளிப்பதாகவும் தொழிற்சங்க தலைமைகள் இவ்விடயத்தில் கூடிய கவனம் செலுத்துவது காலத்தின் தேவை எனவும் கூறினார்.
