புத்த பெருமானின் நற்போதனைகளைநினைவுகூரும் வெசாக் பௌர்ணமி


கருணாமூர்த்தி போதி மரத்து மாதவனின் நற்போதனைகளை நினைவு கூரும் வெசாக் பெளர்ணமி இன்று இலங்கை உட்பட உலக நாடு களில் மிகவும் விமர்சையாக தியான அனுஷ்டானங்களுடன் கொண்டாடப்படுகிறது.
புத்த பெருமானுடைய பிறப்பு, இறப்பு, பரிநிர்வாணம் பெற்றமை ஆகிய அதிமுக்கிய மூன்று நிகழ்வுகளையும் நினைவுகூரும் வெசாக் பெளர்ணமி தினத்தில் பெளத்த தம்மத்தின் மூலம் பாரிலுள்ள மாந்தர்கள் அனைவருக்கும் கருணையின் பிரதிபிம் பமான புத்த மகானின் நற்போதனைகள் அவரவர் வாழ்க்கையில் மனநிறைவை ஏற்படுத்துகின்றன.
ஒவ்வொருவரின் வாழ்க்கையிலும் தொடர்ச்சியாக ஏற்படக்கூடிய பிறப்புக்களின் மூலம், மென்மேலும் உயர்நிலைக்கு சென்று, இறுதி யில் பரிநிர்வாணம் அடைவதற்கு வழிவகுக்கும் ஒரு நற் போதனையாகவும் பெளத்த தம்மம் விளங்குகிறது.
சித்தார்த்த அரச குமாரன், சுத்தோதன மன்னருக்கும் மஹாமாயா அர சிக்கும் மகனாக பிறந்தார். அன்று, இவ்வுலக மக்களை நல்வழிப் படுத்தும் ஓர் உன்னத புருஷர் பிறந்துவிட்டார் என்பதை எடுத்துக் காட்டும் முகமாக, குழந்தை சித்தார்த்தன் பிறந்த மறுகணமே திடீரென்று தோன்றிய 7 தாமரை பூக்களில் அவர் காலடி வைத்து நடந்ததாக வரலாற்று நூல்கள் சான்று பகர்கின்றன.
இன்னுமொரு நாட்டில் இளவரசியான யசோதரா தேவியை மணமுடி த்து, மகிழ்ச்சியாக இல்லற வாழ்க்கையை சித்தார்த்த குமாரன் தொடங்கினார். சித்தார்த்த குமாரன் தமது மாளிகைக்குள் இருந்து சுகபோக வாழ்க்கையை அனுபவித்து வந்ததனால், அவருக்கு வெளியிலுள்ள மக்கள் படும் வேதனையை புரிந்துகொள்ள முடியாது இருந்தது.
வீட்டைவிட்டு வெளியேறிய போது, ஒரு பிரேத ஊர்வலத்தைப் பார்த்து, அவர் வேதனைப்பட்டார். மக்களின் துன்பத்துக்கு விடைகாண வேண்டும் என்ற மனோநிலையில் மாளிகைக்கு திரும்பிய சித்தார்த்த குமாரன் அன்றிரவு ஆழ்ந்த சிந்தனையின் பின்னர், ஒரு திடமான முடிவை எடுத்தார்.
இவ்வுலக வாழ்வு நிரந்தரமற்றது, போலியானது, துன்பமயமானது என்றெல்லாம் சிந்தித்து, இறுதியில் தாம் துறவறம் பூண்டு மனதை ஒருநிலைப்படுத்தி உண்மையைக் கண்டறிய வேண்டும் என்ற எண்ணத்துடன், மறுநாள் காலையில் தனது மனைவிக்கும் தன்னுடைய குழந்தை ராகுலனுக்கும் சொல்லி விடைபெறாமல் மாளிகையிலிருந்து வெளியேறி நீண்டு வளர்ந்திருந்த தனது அழகான கேசத்தை வெட்டி, மொட்டையடித்து காவியுடையை அணிந்து துறவறம் பூண்டார்.
இந்த செய்தியை கேள்வியுற்ற சித்தார்த்த குமாரனின் மனைவி யசோதரா தேவி தன் மைந்தன் ராகுலனை கையில் ஏந்தியவாறு துறவறம் பூண்டிருந்த தன் கணவரிடம் வந்து பிடிவாதம் பிடிக்காமல் மாளிகைக்கு திரும்பிவிடுங்கள் என்று கண்ணீர் விட்டு மன்றாடினாள்.
என்னை மன்னித்துவிடுங்கள், நான் இவ்வுலகில் உள்ள அனைவரின் விடிவிற்காக துறவறம் பூண்டுள்ளேன். என்று அவர்களை சமாதானப்படுத்தி அனுப்பிவிட்ட சித்தார்த்த குமாரன், தமது 35 வது வயதில் போதி மரத்து அடியில் பிரார்த்தனையில் இருந்த போது, புத்தத்துவம் அடைந்து, கெளதம புத்தர் என்று அன்று அழைக்கப்பட்டார். அன்றிலிருந்து அவர் தன் நற்போதனைகளை கிராமம் கிராமமாக நடந்தே சென்று மேற்கொண்டார்.
பெளத்த தம்மத்தை பரப்பிய புத்த பெருமான் தனது 80 வது வயதில் பரிநிர்வாண நிலையை அடைந்தார். அன்றிலிருந்து பெளத்த தம்மம் உலகில் பரவி மக்களின் வாழ்க்கையில் விடிவை ஏற்படுத் தக் கூடிய ஒரு நற்போதனையாக விளங்கி வருகிறது.
கருணாமூர்த்தி புத்த மகானின் நற்போதனைகளால் மனம் நெகிழ்ந்து, வன்முறைகளை மறந்து, பெளத்த தத்துவத்தை ஏற்றுக் கொண்ட இந்தியாவின் அசோக்க சக்கரவர்த்தி இந்த நற்போதனையை உலகெங்கும் பரவச் செய்தார். பெளத்த துறவிகளாக மாறிய தனது மைந்தன் மகிந்ததேரரையும், புதல்வி சங்கமித்தையையும் பெளத்த மதத்தை பரப்புவதற்காக இலங்கைக்கு அனுப்பி வைத்தார்.
இலங்கையில் மிஹிந்தலை மலையில் மான்வேட்டையாடிக்கொண்டி ருந்த தேவநம்பியதீசன் மன்னனை சந்தித்த மகிந்ததேரர் அதன் மூலம் இலங்கை திருநாட்டில் பெளத்த தம்மத்தைப் பரவச் செய் தார். இந்த நிகழ்வு, அடுத்து மாதம் வரும் பொசன் பெளர்ணமி தினத்தில் நினைவு கூரப்படுகிறது.
கருணாமூர்த்தி போதி மரத்து மாதவனின் நற்போதனையை கடைப்பிடித்து மும்மணிகளின் ஆசீர்வாதத்துடன், இந்நாடு தேனும் பாலும் ஊற்றெடுக்கும் ஒரு புனித பூமியாக மாறி, மக்கள் நிம்மதியான வாழ்க்கையை கடைப்பிடிக்க வேண்டும் என்றும் நாம் இன்றைய வெசாக் பெளர்ணமி தினத்தில் பிரார்த் திப்போமாக...
