பாகிஸ்தான் சிறையில் உள்ள 48 இந்திய மீனவர்கள் விடுதலை


இந்தியா - பாகிஸ்தான் நாடுகளுக் கிடையிலான உறவை வலுப்படுத்தும் வகையில், இரு நாட்டு சிறைகளிலும் உள்ள மீனவர்கள் பரஸ்பரம் விடுதலை செய்யப்பட்டு வருகின்றனர். 
மேலும் இரு நாட்டு பிரதிநிதிகளும் தொடர்ந்து பேச்சுவார்த்தை நடத்தி வருகின்றனர்.
இந்நிலையில் சமீபத்தில் மத்திய வெளியுறவுத்துறை அமைச்சர் எஸ். எம். கிருஷ்ணா பாகிஸ்தான் சென்றபோது, பாகிஸ்தான் சிறைகளில் உள்ள இந்திய மீனவர்கள் தண்டனைக்காலம் முடியா விட்டாலும் விடுதலை செய்யப்படுவார்கள் என்று ஜனாதிபதி சர்தாரி அறிவித்தார்.
அதனைத் தொடர்ந்து நேற்று நல்லெண்ண அடிப்படையில் பாகிஸ்தான் கராச்சி சிறையில் இருக்கும் 48 இந்திய மீனவர்கள் விடுதலை செய்யப்பட்டுள்ளனர். நேற்றுக் காலை விடுதலை செய்யப்பட்ட மீன வர்கள், லாகூருக்கு அனுப்பி வைக்கப் பட்டுள்ளனர். பின்னர் அங்கிருந்து வாகா எல்லை வழியாக இன்று இந்தியா வந்தடைவார்கள்.
இந்திய பாராளுமன்றத்தில் அளிக்கப்பட்ட தகவலின்படி 428 பாகிஸ்தானியர்கள் இந்திய சிறைகளில் இருக்கின்றனர். இவர்களில் 85 பேர் மீனவர்கள் இந்த மீனவர்களையும் நல்லெண்ண அடிப் படையில் விடுதலை செய்ய வேண்டும் என்று பாகிஸ்தான் மீனவர் கூட்டமைப்பு கோரிக்கை விடுத்துள்ளது.
