கலாசார விழுமியங்களிலிருந்து விலகும் முஸ்லிம் வாலிபர்கள்


,ன்றைய எமது வாலிப சமுதாயம் அனாச்சாரத்திலும் அந்நிய கலாசாரத்திலும் மூழ்கி இருப்பதை கவலையுடன் சிந்திக்க வேண்டியவர்களாக இருக்கின்றோம். அவர்களது நடை, உடை பாவனை அனைத்தும் இஸ்லாத்திலிருந்து அப்புறப்படுத்தப்பட்டவையாக இருக்கின்றன.
தலை முதல் கால்வரை இன்றைய வாலிபர்கள் அந்நிய கலாசாரத்தை அப்பி இருக்கிறார்கள். அலங்கோலப்படுத்தப்பட்ட தலைமுடியும், காதுக்கும், கழுத்துக்கும் கைகளுக்கும் ஆபரணமிட்டு தம்மை பெண்ணாக உருவகித்து நிற்கின்ற பரிதாபமும், உடைகளிலே விகாரமான தோற்றங்களைக் கொண்ட உருவங்களை அணிந்து செல்வதும் ‘பக்கட்’களாலே முழு “பேண்ட்”டும் அபிஷேகம் செய்யப்பட்டிருப்பதும், புருவங்களை வெட்டியும் மழித்தும், சவரம் என்ற பேரிலே முகத்தில் பல தோற்றப் பொழிவுகளைக் காட்டியும் ஒரு முஸ்லிம் ஒரு முஃமீன் என்ற பண்பாடுகளுக்கு அப்பாற்பட்டு வாழ்வது கண்கூடான காட்சியாக இருக்கின்றது. 
அல்லாஹ் அருள் மறையாம் அல்குர்ஆனிலே பின்வருமாறு கூறுகின்றான். சமூகத்தவர்கள் எத்தனையோ தங்கள் இறைவனின் கட்டளைக்கும் அவனுடைய தூதர்களுக்கும் மாறு செய்தனர். 
ஆதலால் அவர்களை நாம் வெகு கடுமையாகவே விசாரணை செய்து, அவர்களுக்கு மிகக் கடுமையான வேதனையும் செய்தோம். ஆகவே அவர்களின் தீய செயலுக்குரிய பலனை அனுபவித்தனர். அவர்களின் தீய செயலுக்கான முடிவு இம்மையிலும் நஷ்டமானதாகவே ஆயிற்று. (65:8,9)
கண்டதே காட்சி கொண்டதே கோலம் என வாழும் இளம் சமுதாயத்தினர் அல்லாஹ்வின் அருள்மறை வசனங்களை சிந்திக்க வேண்டும். பெற்றோர்களும் தமது உதாசீனப் போக்கை கைவிட்டு வாலிப உள்ளங்களுக்கு மார்க்கக் கலாசாரப் பண்பாடுகளை எடுத்துக் கூற வேண்டும். நெறிப்படுத்தலும் இஸ்லாமிய விழுமியங்களும் எப்போதும் ஞாபகப்படுத்தப்படல் வேண்டும். அப்போதுதான் இஸ்லாமியப் பண்பாட்டுடன் கூடிய வாலிப சமுதாயம் ஒன்று உருவாகும்.
சமுதாய சீர்திருத்த அமைப்புகளும் பள்ளிவாசல் நிர்வாகங்களும் பாடசாலைகளும் இன்றைய இளைஞர்களின் நடத்தை பிறழ்வான போக்கினை கண்டும் காணாதது மாதிரி இருக்க முடியாது. அவர்களை நெறிப்படுத்தி வழிகாட்ட வேண்டிய தார்மீக பொறுப்பு அவைகளுக்கு உண்டு. சமூக வளர்ச்சியிலே வாலிபர்களின் பங்களிப்பு அளப்பெரியது. இதை யாரும் மறுக்க முடியாது. ஆயினும் இஸ்லாமிய ஷரிஆவை பேணி ஒழுக்க சீலர்களாக நடக்கின்றவர்களாக வாலிபர்கள் உருவாக்கப்படல் வேண்டும். அதனை எட்டுவதே இன்றைய காலத்தின் தேவையாக இருக்கின்றது.

