உலகுக்கு வழிகாட்டும் மகாத்மா காந்தி :ஐ.நா. பொதுச் செயலாளர் புகழாரம்


நியூயோர்க்கில் நடைபெற்ற சர்வதேச அகிம்சை தின நிகழ்ச்சியில் அகிம்சையை பின்பற்றுவதில் மகாத்மா காந்தி உறுதி யுடன் இருந்தார் என ஐ.நா. பொது செயலாளர் பான்கிமூன் பேசினார்.
மகாத்மா காந்தியின் அகிம்சை கொள்கை, துனீஷியா முதல் எகிப்து வரையிலான கொடுங்கோல் அரசுகளை வீழ்த்த அந்த நாட்டு மக்களுக்கு பயன் பட்டுள்ளது என்று ஐக்கிய நாடுகள் சபையின் பொதுச் செயலாளர் பான்கிமூன், மகாத்மா காந்திக்குப் புகழாரம் சூட்டினார். துப்பாக்கிக் குண்டை விட மக்களின் குரலுக்கே வலிமை அதிகம் என்பதை இந்த நாடுகளின் மக்கள் நிரூபித்துள்ளனர் என்றார்.
மகாத்மா காந்தியின் பிறந்த நாள் (அக்டோபர் 2) விழாவையொட்டி நியூ யோர்க்கில் சர்வதேச அகிம்சை தின நிகழ்ச்சி சனிக்கிழமை நடைபெற்றது. இதில் ஐ.நா.வுக்கான இந்திய தூதுதர் ஹர்தீப் சிங் புரி, பிரபல வரலாற்று ஆய்வாளர் ராமச்சந்திர குஹா உள்ளிட்டோர் பங்கேற்றனர்.
இக்கூட்டத்துக்கு தலைமை வகித்து ஐ.நா. பொதுச் செயலாளர் பான்கிமூன் பேசியதாவது;
அமைதியான வழிமுறைகளைப் பின் பற்றுவதில் மகாத்மா காந்தி உறுதியுடன் இருந்தார். கடந்த ஆண்டு மத்திய கிழக்கு நாடுகளிலும், வட ஆபிரிக்க நாடு களிலும் ஏற்பட்ட மக்கள் எழுச்சி அகிம் சையின் வலிமையை பறைசாற்றியது.
உதாரணமாக துனீஷியா, எகிப்து நாடுகளைச் சேர்ந்த மக்கள், நெடுங்காலமாக இருந்த சர்வாதிகார ஆட்சிகளை அகற்ற அகிம்சை முறைகளைக் கையாண்டதன் மூலம் அவர்களுக்கு வெற்றி கிடைத்தது.
அகிம்சை பாதையைத் தேர்ந்தெடுத்த துணிச்சல் மிக்கவர்கள் பலர் தங்களது எதிரிகளை வீழ்த்தியுள்ளனர். அகிம்சை, தன்னை எதிர்கொள்பவரை பிரமிக்க வைக்கிறது. இதன் மூலமே அது வெற்றி பெறுகிறது.
போரைக் கைவிட்டு புத்த மதத்தை தழுவிய மாமன்னர் அசோகர், அமைதிக்காக தனது வாழ்வை அர்ப்பணித்தார். இந்தியாவின் இந்த பாரம்பரிய முறையை சுதந்திரப் போராட்டத்தை வழிநடத்த மகாத்மா காந்தி பயன்படுத்தி வெற்றி பெற்றார்.
தென் ஆபிரிக்காவில் மகாத்மா காந்தி பெற்ற அனுபவங்களே அவர் அகிம்சை பாதையில் செல்ல தூண்டுகோலாக இருந்தது. அவரது பணி மார்டின் லூதர் கிங் உள்ளிட்டோருக்கு வழிகாட்டியாக அமைந்தது.
எக்காலத்துக்கும் பொருந்தக்கூடிய அகிம்சை வழிமுறை, கடந்த ஓராண்டாக உலகையே மாற்றியுள்ளது.
அமைதிக்குப் பதிலாக ஆயுதங்களில் அதிக முதலீடு செய்துள்ள நாடுகளுக்கு இந்த மாற்றம் கடினமானதுதான். எனினும் அகிம்சையை தேர்ந்தெடுத்துள்ள மக்களின் மன உறுதி தொடருமானால் வளமான எதிர்காலத்தை ஏற்படுத்த முடியும் என்றார் பான்கிமூன்.
வரலாற்று ஆய்வாளர் ராமச்சந்திர குஹா கூறுகையில்; 2001, செப்டம்பர் 11ம் திகதி அமெரிக்காவின் உலக வர்த்தக மையத்தை பயங்கரவாதிகள் தகர்த்தனர். அதே செப்டம்பர் 11, 1906 ஆம் ஆண்டில் தென் ஆபிரிக்காவின் ஜோகான்னஸ்பர்க்கில் நிறபேதச் சட்டத்துக்கு எதிராக அகிம்சைப் போராட்டத்தை மகாத்மா காந்தி தொடங்கினார்.
அமெரிக்காவில் நடைபெற்ற பயங்கரவாதத் தாக்குதல் சம்பவம் மீண்டும் நிகழாதிருக்கட்டும். சமத்துவத்தை வலியுறுத்தி நடைபெற்ற அகிம்சைப் போராட்டம் மக்கள் நினைவுகளில் நிரந்தர இடம்பெற்று சம உரிமைக்கான போராட்டத்துக்கு வழிகாட்டட்டும்.
மகாத்மா காந்தியின் கொள்கைகளான அகிம்சை, சத்தியாகிரகம் ஆகியவை இந்தியாவில் பல போராட்டங்களில் பின்பற்றப்பட்டுள்ளது. சமீபத்தில் ஊழலுக்கு எதிராக சமூக சேவகர் அன்னா ஹசாரே நடத்திய அகிம்சைப் போராட்டத்தில் ஏராளமானோர் பங்கேற்றது குறிப்பிடத்தக்கது என்றார்.
