ஊழலில் ஆசிய பசுபிக் நாடுகளில் இந்தியாவுக்கு 4 வது இடம்


ஊழலில் ஆசிய பசுபிக் நாடுகளில் பிலிப்பெயின்ஸ், இந்தோனேஷியா, கம்போடியாவுக்கு அடுத்தபடியாக இந்தியா 4 வது இடத்தில் உள்ளது. ஹொங்கொங்கைச் சேர்ந்த அரசியல் மற்றும் பொருளாதார ஆலோசனை நிறுவனம் ஒன்று நடத்திய ஆய்வில் இந்தத் தகவல் தெரிய வந்துள்ளது.
அந்த நிறுவனம் ஆசிய பசுபிக் பிராந்தியத்தில் உள்ள 16 நாடுகளை தனது ஆய்வுக்காக எடுத்துக் கொண்டது. 0 முதல் 10 புள்ளிகள் வரை அளவீடாகக் கொண்டு இந்த நாடுகளில் ஊழலை ஆய்வு செய்தது அந்த நிறுவனம். 
அதில் கம்போடியா 9.27 புள்ளிகளுடன் முதல் இடத்திலும் இந்தோனேஷியா 9.25 புள்ளிகளுடன் இரண்டாவது இடத்திலும் பிலிப்பெயின்ஸ் 8.9 புள்ளிகளுடன் 3 வது இடத்திலும் உள்ளன. இதற்கு அடுத்தபடியாக 8.67 புள்ளிகளுடன் 4 வது இடத்தில் இந்தியா உள்ளது.
இதற்கு அடுத்தபடியாக வியட்நாம் 8.3 புள்ளிகளுடனும் சீனா 7.93 புள்ளிகளுடனும் தாய்லாந்து 7.55 புள்ளிகளுடனும் உள்ளன. 0.37 புள்ளிகளுடன் சிங்கப்பூர் மிகக் குறைவான ஊழல் கொண்ட நாடு என்ற பெருமையைப் பெற்றுள்ளது.
இதற்கு அடுத்தபடியாக ஹொங்கொங் 1.10 புள்ளிகளுடனும் அவுஸ்திரேலியா 1.39 புள்ளிகளுடனும், ஜப்பான் 1.90 புள்ளிகளுடனும் அமெரிக்கா 2.39 புள்ளிகளுடனும் மிகக் குறைந்த ஊழல் நாடுகளாக உள்ளன.
* * * *

மத்திய அரசின் சுற்றுலாத்துறை சார்பில் ஆண்டு தோறும் மாநிலங்களுக்கு தேசிய சுற்றுலா விருதுகள் வழங்கப்படுகின்றன. இந்த ஆண்டு உ. பி. மாநில சுற்றுலாத்துறைக்கு தேசிய விருது கிடைத்துள்ளது. 
மாநில அரசின் சுற்றுலாத்துறை சார்பில் வெளியிடப்பட்டுள்ள தாஜ்மஹால் பற்றிய இணையத் தளத்துக்காக இவ்விருது வழங்கப்பட்டுள்ளது. சுற்றுலா பயணிகளை ஈர்க்கக் கூடிய வகையில் தாஜ்மஹால் பற்றிய சுவையான, புதுமையான தகவல்கள், அங்கீகாரம் பெற்ற வழிகாட்டிகள், புகைப்படங்கள், தங்குமிடம் பற்றிய தகவல்கள் போன்றவை இந்த இணை யத்தளத்தில் இடம் பெற்றுள்ளன.
* * * *
பூகம்பம் எப்போது, எங்கு ஏற்படும் என்பதை முன்கூட்டியே
தெரிந்துகொள்ள உதவும் செயற்கைக் கோள்கள்
பூகம்பம் எப்போது, எங்கு ஏற்படும் என்பதை செயற்கைக்கோள் மூலம் முன்கூட்டியே தெரிந்துகொள்வதற்கான திட்டத்தில் விஞ்ஞானிகள் ஈடுபட்டு இருக்கிறார்கள். இதற்கான ஒப்பந்தத்தில் இங்கிலாந்து மற்றும் ரஷ்ய விஞ்ஞானிகள் கையெழுத்திட்டு இருக்கிறார்கள். 
இந்தத் திட்டத்தில் மாஸ்கோ நகரில் இருந்தபடி இரு நாட்டு விஞ்ஞானிகளும் ஈடுபட இருக்கிறார்கள். இதற்கான 2 செயற்கைக் கோள்களை ரஷ்யா - இங்கிலாந்து விஞ்ஞானிகள் விண்ணுக்கு அனுப்ப இருக்கிறார்கள்.
இவர்கள் அனுப்பும் செயற்கைக் கோள்கள் பூமியை சில நூறு கி.மீ. தூரத்துக்கு மேல் தனித்தனியே சுற்றி வந்த படி பூமியின் எந்த பகுதியில் செஸ்மிக் நடவடிக்கைகளையும், எரிமலை நடவடிக்கைகளையும் கண்காணிக்கும்.
செயற்கைக் கோள்களில் இருந்து கிடைக்கும் தகவல்களை வைத்து முன்கூட்டியே சம்பந்தப்பட்ட நாடுகளை விஞ்ஞானிகள் எச்சரிப்பார்கள். இதன் மூலம் பூகம்பத்தால் உயிர் இழப்பு ஏற்படுவது தடுக்கப்படும்.
