குமாரசாமியின் உண்ணாவிரத போராட்டம் வாபஸ்


முதலமைசசர் எடியூரப்பா மீது முன்னாள் முதலமைச்சரும் ஜனதாதளம் (எஸ்) மாநில தலைவருமான குமாரசுவாமி அவ்வப்போது ஊழல் குற்றச்சாட்டுகளை கூறி வந்தார். 
இதைத் தொடர்ந்து குமாரசாமியின் குடும்பத்தினர் ரூ. 1,500 கோடி அளவுக்கு சட்டவிரோத சொத்துகள் சேர்த்து இருப்பதாக பா. ஜனதா பதிலடி கொடுத்தது. இந்த குற்றச்சாட்டுகள் தொடர்பாக புத்தக வடிவில் அச்சடித்து வெளியிட்டது.
பா. ஜனதா வெளியிட்ட இந்த குற்றச்சாட்டுகள் பொய்யானவை. இதன மூலம் தனது குடும்பத்தினருக்கு களங்கம் ஏற்பட்டு இருப்பதாக குமாரசாமி கூறினார். மேலும் எனது குடும்பத்தினர் மீது பா. ஜனதா சுமத்திய ஊழல் குற்றச்சாட்டுகள் குறித்து சி.பி.ஐ. விசாரணைக்கு விடாவிட்டால் சாகும் வரை உண்ணாவிரதம் இருப்பேன் என்று அறிவித்தார்.
இதன்படி முன்னாள் முதல்- மந்திரி குமாரசாமி உண்ணாவிரத போராட்டத்தை நேற்று முன்தினம் தொடங்கினார். விதானசவுதா முன்பு அனுமதி மறுக்கப்பட்டதால் சேஷாத்திரி சாலை சுதந்திர பூங்காவில் உண்ணாவிரதம் இருந்தார்.
நேற்று முன்தினம் 2வது நாளாக உண்ணாவிரத போராட்டம் தொடர்ந்தது. உடல் நிலையை கருத்தில் கொண்டு போராட்டத்தை கைவிட வேண்டும் என கட்சியின் மூத்த தலைவர்கள் வலியுறுத்தினர். இதைத் தொடர்ந்து உண்ணாவிரத போராட்டத்தை வாபஸ் பெறுவதாக குமாரசாமி தெரிவித்தார். அவருக்கு கன்னட எழுத்தாளர் அனந்தமூர்த்தி பழச்சாறு கொடுத்து உண்ணாவிரதத்தை முடித்து வைத்தார்.
