ஒஸ்லோவில் சாகும்வரையில் உண்ணாவிரதத்துக்கு முஸ்தீபு


நோர்வே அரசாங்கத்தின் கீழ் இயங்கி வருகின்ற சிறுவர் காப்பகத்தின் செயற்பாடுகளைக் கண்டித்தும் தமது பிள்ளைகளை விடுவிக்குமாறு வலியுறுத்தியும் இலங்கையர் உட்பட உலகின் பல்வேறு நாடுகளைச் சேர்ந்த தாய்மார் சாகும் வரையிலான உண்ணாவிரதப் போராட்டம் ஒன்றினை ஒஸ்லோவில் மேற்கொள்வதற்குத் தயாராகி வருவதாகத் தெரிய வந்துள்ளது.
சிறுவர் காப்பகத்தினால் பலவந்தமாக தமது பிள்ளைகள் எடுத்துச்செல்லப்பட்டமைக்கு எதிரான மேற்படி உண்ணா விரதப் போராட்டத்தை நடத்தவிருக்கின்ற இடம் தொடர்பில் இரகசியம் பேணப்படுவதாகவும் அங்கிருந்து கிடைக்கும் தகவல்கள் தெரிவிக்கின்றன.
மேற்படி நோர்வே நாட்டு அரசாங்கத்தின் கீழ் இயங்கி வருகின்ற சிறுவர் காப்பகத்தினால் இலங்கை இந்தியா உட்பட உலகின் பல்வேறு நாடுகளைச் சேர்ந்த சுமார் 12 ஆயிரம் குழந்தைகள் பலவந்தமாக எடுத்துச் செல்லப்பட்டு பெற்றோரிடமிருந்து பிரித்து வைத்திருப்பதாக அண்மைக்காலமாக ஆங்கில ஊடகங்களில் தகவல்கள் வெளியாகி வருகின்றன.
இவ்விவகாரம் தொடர்பில் எதிர்வரும் 18, 19 ஆம் திகதிகளில் பாராளுமன்றத்தின் கவனத்துக்கு கொண்டுவருவதற்கு நடவடிக்கைகள் மேற்கொள்ளப்பட்டு வருவதாகவும் தெரியவருகின்ற அதேவேளை சிறுவர் காப்பக விடயம் சம்பந்தமாக ஜெனீவா சர்வதேச மனித உரிமைகள் பேரவை, பிரான்ஸ், சுவிஸ், கனடா, மற்றும் அமெரிக்க ஆகிய நாடுகளின் மனித உரிமைப் பேரவைகளுக்கும் உத்தியோகபூர்வமாக அறிவிக்கப்பட்டுள்ளதாக பாதிக்கப்பட்டுள்ள யாழ்பாணத்தைச் சேர்ந்த பெற்றோர் நோர்வேயிலிருந்து தகவல் வெளியிட்டுள்ளனர்.
ஜே.ஜி. ஸ்டீபன்

