சி.பி.ஐ மூலம் எங்கள்குடும்பத்தை சோனியாகாந்திபழிவாங்குகிறார்

ஜெகன்மோகன் தாயார்பிரசாரத்தில் குற்றச்சாட்டு
ஆந்திராவில் 18சட்டசபை தொகுதிகள், நெல்லூர் பாராளுமன்ற தொகுதிக்கு 12ம் திகதி இடைத் தேர்தல் நடக்கிறது. இந்நிலையில் வை.எஸ்.ஆர். காங்கிரஸ் தலைவர் ஜெகன்மோகன் ரெட்டி சொத்து குவிப்பு வழக்கில் கைது செய்யப்பட்டு சிறையில் அடைக் கப்பட்டுள்ளார். அவரை 11ம் திகதி வரை சிறையில் அடைக்க நீதிமன்றம் உத்தரவிட்டுள்ளது. இதனால் அவர் இடைத்தேர்தலில் பிரசாரம் செய்ய முடியாத நிலை ஏற்பட்டுள்ளது.
இதையடுத்து அவருக்கு பதிலாக தாயார் விஜயலட்சுமி தேர்தல் பிரசாரத்தில் குதித்தார். அவர் தனது முதல் கட்ட பிரசாரத்தை ஸ்ரீகாகுளம் மாவட்டம் நரசன்ன பேட்டையில் தொடங்கினார். அவருடன் மகள் ஷர்மிளாவும் சென்றார். விஜயலட்சுமி பிரசாரத்தில் இலட்சக்கணக்கான மக்கள் திரண்டனர். அவர்கள் மத்தியில் விஜயலட்சுமி பேசும் போது கூறியதாவது;
எனது கணவர் காங்கிரஸ் கட்சியின் வளர்ச்சிக்காக பாடுபட்டவர். மாநிலத்தில் 2 முறை காங்கிரசை ஆட்சியில் அமர வைத்தார். ஆந்திர மக்களின் மனதில் இடம்பெற்ற அவர் 2009ம் ஆண்டில் ஹெலிகொப்டர் திடீரென வெடித்து இறந்து போனார். 
அவரது மரணத்தில் எங்களுக்கு நிறைய சந்தேகங்கள் உள்ளன. மலையில் மோதி இருந்தால் ஹெலிகொப்டர் பாதியாக பிளந்திருக்கும். ஆனால் ஹெலிகொப்டர் தூள் தூளாகச் சிதறியதைப் பார்க்கும் போது மிகவும் சந்தேகமாக உள்ளது.
சோனியா காந்திக்கு எங்கள் குடும்பத்தின் மீது ஏதோ ஒரு விதத்தில் வெறுப்பு ஏற்பட்டுள்ளது. இதனால் எங்கள் குடும்பத்தை சி.பி.ஐ. பொலிஸாரை வைத்து பழி வாங்குகிறார். சி.பி.ஐ. பொலிஸார் சோனியாகாந்தியின் அடியாட்கள் போல் செயல்படுகிறார்கள். கடந்த 11 மாதங்களாக என் மகன் மீதான சொத்துக் குவிப்பு வழக்கில் ஆதாரங்கள் திரட்டினார்கள்.
ஆனால் ஆதாரம் எதுவும் சிக்க வில்லை. தற்போது இடைத் தேர்தல் சமயத்தில் ஜெகனை கைது செய்ய வேண்டியதன் அவசியம்தான் என்ன? சோனியாகாந்தி எங்கள் குடும்பத்தின் மீது ஏவி வரும் அடக்குமுறைகளுக்கு ஆந்திர மக்கள் தேர்தலில் பாடம் புகட்டுவார்கள்.
இந்த தேர்தலில் காங்கிரசுக்கு ஒரு இடம் கூட கிடைக்காது. என் மகனுக்கு சோனியா செய்து வரும் கொடுமைகளுக்கு நீதி கேட்டு மக்களிடம் வந்துள்ளேன். இந்த தேர்தலில் ஆந்திர மக்கள் நல்ல தீர்ப்பு வழங்குவார்கள். இவ்வாறு அவர் கூறினார்.
