சப்ரகமுவ மாகாணத்தில் க.பொ.த.சாதரண,உயர்தர பெறுபேறுகளில் முன்னேற்றம்


(காவத்தை தினகரன் விசேட நிருபர்)
சப்ரகமுவ மாகாணத்தில் கல்வி பொதுத் தரா தர சாதாரண தரம், உயர் தரங்களில் சித்தியடையும் மாணவர்களின் பெறுபேறுகள் குறுகிய காலத்திற்குள் அபிவிருத்தியடைந்துள்ளதாக மாகாண கல்வி அமைச்சு தெரிவித்துள்ளது.
சப்ரகமுவ மாகாணத்தில் 1108 பாடசாலைகள் உள்ளதுடன், மூன்று இலட்சத்து அறுபத்தி ஏழாயிரம் மாணவர்கள் கல்வி கற்கின்றதோடு இருபத்தி இரண்டாயிரம் ஆசிரியர்களும் சேவையில் உள்ளார்கள்.
மேற்படி மாகாணத்தில் இரத்தினபுரி மாவட்டத்தில் கூடுதலான தமிழ், சிங்கள ஆசிரியர்கள் பற்றாக்குறை நிலவி வந்தது. 2004 ஆம் ஆண்டு இரத்தினபுரி மாவட்டத்தில் ஆசிரியர்களின் பற்றாக்குறை விகிதாசாரம் 1:21 ஆக இருந்தது. 2010 ஆம் ஆண்டு 1:17 ஆக குறைக்கப்பட்டது.
மேற்படி கால எல்லைக்குள் சப்ரகமுவ மாகாணத்தில் 3000 ஆசிரியர்கள் புதிதாக சேர்த்துக் கொள்ளப்பட்டதன் காரணத்தால் சப்ரகமுவ மாகாணத்தில் க.பொ.த. சா/த, உயர் தர பரீட்சைகளில் மாணவர்கள் கூடுதலானோர் சித்தியடைந்துள்ளதாக மாகாண கல்வி அமைச்சு தெரிவித்துள்ளது.
2006 ஆம் ஆண்டு க.பொ.த. சா/த பரீட்சையில் சித்தியடைந்த மாணவர்களின் சதவீதம் 46.66% ஆகும். 2010 ஆம் ஆண்டு க.பொ.த. சா/த பரீட்சையில் சித்தியடைந்த மாணவர்களின் சத வீதம் 55.65% வரை அதிகரித்துள்ளது. 2006 ஆம் ஆண்டு 55.27% இருந்த சப்ரகமுவ மாகாணத்தின் க.பொ.த. உ/த பரீட்சை பெறுபேறுகள் 2010 ஆம் ஆண்டில் 61.64% மாக உயர்த்தப்பட்டுள்ளதாகவும் மாகாண கல்வி அமைச்சு தெரிவிக்கின்றது.
2007 ஆம் ஆண்டு தொடக்கம் 2011 ஆம் ஆண்டு வரை சப்ரகமுவ மாகாணத்தில் கல்வி அபிவிருத்திக் கென 1942 மில்லியன் ஒதுக்கப்பட் டுள்ளது. 50 மாணவர்களுக்கும் குறைந்த பாடசாலைகள் கூடுதலாக காணப்படும் மாகாணம் சப்ரகமுவ மாகாணமாகும். அதில் 261 அதி கஷ்டப் பிரதேச பாடசாலைகளை அபிவிருத்தி செய்வதற்கு ஜனாதிபதி செயலகமும், சப்ரகமுவ மாகாண சபையும் இணைந்து செயல்பட்டு வருகின்றன. இது தற்போது நடைமுறையில் உள்ளதும் குறிப்பிடத்தக்கது.
நாட்டில் சில பிரதேசங்களில் அதி கஷ்டப் பிரதேச பாடசாலைகள் மூடப்பட்டுள்ளன. 
ஆனால் சப்ரகமுவ மாகாணத்தில் 2005 க்குப் பிறகு ஒரு பாடசாலையும் இதுவரை மூடப்படவில்லை. இம் மாகாணத்தில் மூடப்பட்டிருந்த 20 பாடசாலைகள் மீண்டும் திறக்கப்பட்டு அவை இயங்கி வருகின்றன. நாட்டின் 1000 பாடசாலைகள் அபிவிருத்தி செய்யும் வேலைத்திட்டம் நடைமுறைப்படுத்தி வருகின்றது. 
சப்ரகமுவ மாகாணத்தில் 117 பாடசாலைகள் தெரிவு செய்யப்பட்டு அபிவிருத்தி செய்யப்பட உள்ளன. அத்தோடு சிறு பிள்ளைகளுக்கான ஆரம்ப பாடசாலைகள் 344 அபிவிருத்தி செய்யப்படவுள்ளன.
மேற்படி சப்ரகமுவ மாகாணத்தில் அபிவிருத்தி செய்யப்படவுள்ள இரண்டு அபிவிருத்தி திட்டங்களுக் கும் 6602 மில்லியன் ரூபா நிதி ஒதுக்கப்பட்டுள்ளதாக சப்ரகமுவ மாகாண கல்வி அமைச்சு மேலும் தெரிவித்துள்ளன.
