விமானிகள் பணி நீக்கத்தை ரத்துசெய்யுங்கள்; - சிரேஷ்ட விமானிகள்


ஏர் இந்தியா விமானிகளின் பதவி நீக்க உத்தரவை திரும்பப் பெறவேண்டும். விமானிகள் வேலை நிறுத்தத்தை முடிவுக்குக் கொண்டுவர உடனடியாக பேச்சு நடத்தவேண்டும் என்று ஏர் இந்தியா நிர்வாகத்திடம் மூத்த விமானிகள் சங்கம் கோரிக்கை விடுத்துள்ளது.
பேச்சுக்குத் தயாராக இருப்பதாக விமானிகள் தெரிவித்துள்ளபோதிலும், அவர்கள் மீண்டும் வேலைக்குத் திரும்புவதற்கான எந்தவொரு அறிகுறியும் தெரியவில்லை. இதனால் கோடைகால விடுமுறையைக் கழிக்க திட்டமிட்டிருந்த ஆயிரக்கணக்கான பயணிகள் பாதிக்கப்பட்டுள்ளனர்.
இந்நிலையில் வேலை நிறுத்தம் செய்துவரும் இந்திய விமானிகள் சங்கத்துக்கு ஆதரவாக மூத்த விமானிகள் சங்கம் (இ.பி.ஏ) குரல் கொடுத்துள்ளது. ‘இந்தியன் ஏர்லைன்ஸ் மற்றும் ஏர் இந்தியா விமான சேவை நிறுவனங்களை ஒருங்கிணைத்தது முற்றிலும் தோல்வியடைந்துவிட்டது. அதனால் நிர்வாகத்துக்கும், ஊழியர்களுக்கும் இடையிலான உறவு முன்னெப்போதும் இல்லாத வகையில் கடுமையாக பாதிக்கப்பட்டுள்ளது என்று இ. பி.ஏ. தெரிவித்துள்ளது.
ஒருங்கிணைப்பு என்கிற பெயரால் விமானிகளுடனான ஒப்பந்தங்களும் அவர்களது பணி தொடர்பான விஷயங்களும் மீறப்பட்டுள்ளன என்று குற்றம்சாட்டியுள்ள இ.பி.ஏ. விமானிகள் பதவி நீக்க உத்தரவைத் திரும்பப் பெறுவதோடு, இந்திய விமானிகள் சங்கத்தையும் அங்கீகரிக்க வேண்டும் என்று கோரியுள்ளது.
‘போயிங்-787 பயிற்சி தொடர்பாக நிர்வாகம் மறு ஆய்வு செய்ய வேண்டும். விமானிகளின் பணி மூப்பு மற்றும் பணியாளர் துறை தொடர்பான பிரச்சினைகளுக்கு தீர்வு காணும் வரை ஒருங்கிணைப்புக்கு முன்பிருந்த நிலையையே கடைப்பிடிக்க வேண்டும்’ என்று இ.பிஏ. கோரிக்கை விடுத்துள்ளது. இ.பி.ஏ. என்பது மூத்த விமானிகளை கொண்ட அமைப்பாகும்.
அவர்களில் பலர் நிர்வாக பதவிகளிலும் அமர்த்தப்பட்டுள்ளனர்.
6வது நாளாக வேலை நிறுத்தம்: விமானிகளின் வேலை நிறுத்தம் ஞாயிற்றுக்கிழமை 6வது நாளை எட்டியது. இதனால் 20 சர்வதேச விமான சேவைகள் நிறுத்தப்பட்டுள்ளன. தில்லி மற்றும் மும்பை வழியாக செல்லும் 20 விமா னங்களின் சேவை நிறுத்தப்பட்டுள்ளது. இதனால் பயணிகள் பெரும் அவதிக் குள்ளாகியுள்ளனர்.
