நுவரெலியா தோட்டப் பகுதி வீதிகள், நகர வீதிகள் அபிவிருத்திக்கென ரூ.1300 மில்லியன் நிதி ஒதுக்கீடு

(கொட்டகலை குறூப் நிருபர்)
நுவரெலிய மாவட்டத்தில் தோட்டப் பகுதி பாதைகளை அபிவிருத்தி செய்வதற்கென அரசினால் 1000 மில்லியன் ரூபா (ஆயிரம்) நிதி ஒதுக்கப்பட்டுள்ளதாக நுவரெலிய மாவட்ட செயலாளர் டி. பீ. ஜி. குமாரசிறி தெரிவித்தார்.
இது சம்பந்தமாக மேலும் டி. பீ. ஜீ. குமாரசிறி கருத்து தெரிவிக்கையில் குறிப்பிட்டதாவது, பொருளாதார அபிவிருத்தி அமைச்சினால் இந் நிதி ஒதுக்கப்பட்டுள்ளதாகவும் இந் நிதியின் மூலமாக நுவரெலியா, அம்பகமுவ, கொத்மலை மற்றும் பிரதேச செயலாளர் பிரிவுகளிலுள்ள பெருந் தோட்டபுற பாதைகள் அபிவிருத்தி செய்திட நடவடிக்கை எடுக்கப்படும் எனவும் தெரிவித்தார்.
இதேவேளை நுவரெலியா மகா நகர சபைக்குட்பட்ட பிரதேசத்தில் அமைந்துள்ள சகல வீதிகளும் காபர்ட் பதித்து அபிவிருத்தி செய்திட அரசு நடவடிக்கை எடுத்துள்ளது.
இந் நகர சபைக்குட்பட்ட பிரதேசங்களுக்குள் அமைந்துள்ள 30 கிலோ மீட்டர் எல்லைக்குட்பட்ட சகல வீதிகளும் இவ்வாறு காபர்ட் பதித்து அபிவிருத்தி செய்வதற்கென பொருளாதார அபிவிருத்தி அமைச்சினால் (300) முந்னூறு மில்லியன் ரூபா நிதி ஒதுக்கப்பட்டுள்ளது.
அரச முகாமைத்துவ, புனருத்தாரண அமைச்சர் நவின் திஸாநாயக்கவின் ஆலோசனைக்கிணங்க, இவ் வீதிகள் இவ்வாறு அபிவிருத்தி மேற்கொள்ளப்படுவதுடன் வீதிகள் அபிவிருத்தி அதிகார சபையும் நுவரெலியா மாவட்ட பொறியியலாளர் ஒன்றியமும் இவ்வபிருத்தி நடவடிக்கைகளை மேற்கொண்டு வருகின்றமை இங்கு குறிப்பிடத்தக்கது. (ஐ-ஞ)
