கலாசார சீரழிவு ஏற்படுத்தும் நிகழ்ச்சிகளை கோயில் விழாவில் நடத்தத் தடை


பெண்களை ஆபாசமாக சித்தரிக்கும் கலாசார சீரழிவு ஏற்படுத்தும் ஆடல், பாடல் நிகழ்ச்சியை கோயில் விழாவில் நடத்தக்கூடாது என மதுரை ஐகோர்ட் உத்தரவிட்டுள்ளது. மதுரை மற்றும் தூத்துக்குடி மாவட்டத்தில் உள்ள மாரியம்மன் கோயில் திருவிழாவில் ஆடல், பாடல் நிகழ்ச்சி நடத்த அனுமதி கேட்டு மதுரை ஐகோர்ட் கிளையில் பல்வேறு மனுக்கல் தாக்கல் செய்யப்பட்டன.
இந்த மனுக்களை நீதிபதி சந்துரு விசாரித்தார். மனுக்கள் மீது அவர் பிறப்பித்த உத்தரவு நடன நிகழ்ச்சியில் சினிமா பாடல்களுக்கு பெண்கள் அரைகுறை ஆடை உடுத்தி, ஆபாச அசைவுகளுடன் ஆடுகின்றனர். இது துரதிர்ஷ்டவசமானது. இதற்கு மக்கள் எதிர்ப்பு தெரிவிக்கின்றனர். கோயில் திருவிழாவில் ஆடல், பாடல் நடத்த வேண்டும் என விதி இல்லை.
தனியார் மண்டபத்தில் இதுபோன்ற நிகழ்ச்சிகள் அனுமதிக்கான உரிமம் கேட்க சட்ட உரிமை இல்லை. விநாயகர் சதுர்த்தியின்போது சிலையை இங்குதான் கரைக்க வேண்டும் என உரிமை கோரலாம். 
ஆனால் சிலையை இந்த வழியாகத்தான் எடுத்துச் செல்வேன் என்று கேட்க முடியாது. அவசியமான மத வழிபாடுகள், மதம் சார்ந்த முக்கிய நிகழ்வுகளுக்கு மட்டும் பாதுகாப்பு அளிக்க அரசியல் அமைப்பு சட்டம் அனுமதிக்கிறது. மாரியம்மன் கோயிலில் ஆடல், பாடல் நிகழ்ச்சி நடத்துவது இந்து மதத்தின் ஒரு அங்கம் இல்லை. இந்த வழக்கில் ஆடல் பாடல் நிகழ்ச்சிக்கு பொலிஸார் தடை விதிக்கவில்லை. 
மக்கள் கூடும் பொது இடங்களில் ஆடல் பாடல் நடத்த சட்டத்தில் இடம் இல்லை. ஏற்கனவே இதுபோன்ற வழக்கில் ஆபாசம் இல்லாமல் நடத்த நிபந்தனை விதித்து அனுமதி வழங்க வேண்டும் என பொலிஸாருக்கு கோர்ட் உத்தரவிட்டுள்ளது. இந்த நிபந்தனை இருந்தாலும் விழா நடத்துவோர்கள் இந்த நிபந்தனையை பின்பற்றுவார்கள் என கூற முடியாது.
பொது இடங்களில் நடைபெறும் நிகழ்ச்சியில் பொலிஸார் தடுத்தால் பிரச்சினை ஏற்படும். மக்கள் கூடும் இடத்தில் ஏன் ஆடல் பாடல் நடத்த வேண்டும் என மனுதாரர்கள் விளக்கம் கூறவில்லை. நாட்டிய கலை வளர்க்க அனுமதி கேட்பதாக அவர்கள் கூறவில்லை. மாரியம்மன் ஒரு பெண் உருவத்தில் உள்ள தெய்வம். அந்த விழாவில் பெண்களை ஆபாசமாக சித்தரிப்பது பெண்களை இழிவுபடுத்துவது ஆகும்.
