வாகன நெரிசலை தடுக்க விரைவில் பொலிஸார் நடவடிக்கை


கொழும்பிற்குள் உள்வரும் வாகனங்களின் நெரிசல்களை கட்டுப்படுத்துவதற்கு கொழும்பு மாநகர சபையுடன் இணைந்து நடவடிக்கைகளை எடுக்க ஆலோசனைகள் இடம்பெற்றுவருவதாக பொலிஸ் போக்குவரத்து பிரிவு அதிகாரியொருவர் வீரகேசரி இணையத்தளத்திற்கு தெரிவித்தார்.
இதுகுறித்து அவர் தெரிவிக்கையில்,
கடமை,கண்ணியம்,கட்டுப்பாடு எனும் தாரகமந்திரத்திற்குட்பட்டு செயற்படும் நாம், கொழும்பு நகரத்திற்குள் உள்நுழையும் வாகனங்களை கட்டுப்படுத்தி போக்குவரத்து நெரிசல்களை குறைப்பதற்கு கொழும்பு மாநகர சபையுடன் இணைந்து நடவடிக்கைகளை மேற்கொள்ள ஆலோசனைகளை மேற்கொண்டுள்ளோம்.
குறிப்பாக, சமிக்ஞை விளக்குகள் செயற்படும் நேர அளவுகளை மறுசீரமைப்பது தொடர்பாக ஆலோசித்து அதனை இரண்டு மூன்று தினங்களில் நடைமுறைப்படுத்துவதற்கு தீர்மானித்துள்ளோம்.
அதாவது போக்குவரத்து சமிக்ஞைகள் இருக்கும் இடங்களில் இருந்து பொலிஸார் நடவடிக்கைகளை மேற்கொள்வதனாலேயே போக்குவரத்து நெரிசல் ஏற்படுவதாக பொதுமக்கள் முறையிட்டதையடுத்தே இந்த நடவடிக்கை மேற்கொள்ளப்பட உள்ளதாக அவர் மேலும் தெரிவித்தார்.

