இன்ப துன்பமெல்லாம் முகிலைப் போல வந்து போகட்டும்...!

இ. குகானந்தன்.
இறை வழிபாடு, நீடித்த தியானம், மக்கள் பணி ஆகியன மூலம் ஞானத்தையும், அருளி வாக்கினையும் பெற்றுச் சித்துக்கள் புரிபவர்கள் சித்தர்கள் எனப் போற்றப்படுகின்றனர். இவர்கள் கடவுளைக் கண் தெளிவு பெற்றவர்களாகக் கருதப்படுகின்றனர். இந்து சமயம் பரவி நிற்கும் இடமெங்கும் பல நூற்றுக்கணக்கான சித்தர்கள் இருந்துள்ளனர். பல அற்புதங்கள் செய்த ஞானிகள் பலரையும் சித்தர்களையும தமிழகமும், எமது வள நாடும் காலங்காலமாக பெற்று வருகின்றன. பக்தர்களையும், சித்தர்களையும் கீழ் காணும் பாடல் வரி ஒன்றின் மூலம் வேறு படுத்தியறியலாம்.
‘கடவுளைக் காண முயல்கின்றவர்கள் பக்தர்கள்
கடவுளைக் கண்டு தெளிந்தவர்கள் சித்தர்கள்’ சித்தர்கள் தமது ஞான வேள்வியினை ஒரு குழுவினூடாகக் கற்றுத் தமது ஞான வாழ்வை ஆரம்பித்துள்ளனர். இவர்களின் பலர் ‘துறவி’ வாழ்வுக்கு வருமுன்னர் பல்வேறுபட்ட திசைப்பட்ட வாழ்க்கை முறைக்குள் சிக்குண்டிருந்தனர். அந்த வகையில் ஈழத்துச் சித்தர் வரிசையில் கடந்த நூற்றாண்டில் யாழ்ப்பாணத்தில் வாழ்ந்த மகான் யோகர் சுவாமிகள் ஆவார்.
இவர் தம்மையே சரண் என நாடி வந்த சகலருக்கும் வழங்கிய அரும் பொக்கிஷம் ‘நற்சிந்தனை’என்னும் தலைப்பில் ‘சிவதொண்டன்’ வெளியீட்டில் 1934 ஆம் ஆண்டிலிருந்து மாதந்தோறும் வெளிவந்தன. நற் சிந்தனை என்னும் பெயரோடு முதல் முதலாக வெளியான செய்யுள்கள் இவையேயாம். இவை தொகுக்கப்பட்டு 1959 ஆம் ஆண்டில் முதற் பதிப்பாக நூலுருப் பெற்று வெளியிடப்பட்டன. தற்போது ‘நற்சிந்தனை’ புது மெருகுடன் 5வது பதிப்பாக உள்ளது. சுவாமிகளின் ஆன்மீக முடிவுகள் ஓர் ஆவண (நூல்) வடிவில் இன்று எமது கைகளில் தவழ்வது நாம் எல்லோரும் செய்த பெரும் பாக்கியமாகவே கருதவேண்டும். நற் சிந்தனை செய்யுங்கள் அத்வைத மார்க்கத்தையே சார்ந்து நீதி நூல், இறைநூல் ஆகிய இரு பகுதிகளாக நோக்கற்பாலது நீதி நூல் இறைவனை உணர்ந்தறியும் முறையைத் தரும். இறை நூல் அத்வைதமாக இறைவனும் சுவாமிகளும் ஒன்று பட்டு அந்நிலைக்குரியது.
நற் சிந்தனை பலவகையான செய்யுள் அமைப்புக்களைக் கொண்டது. வெண்பா, நேரிசை வெண்பா, ஆசிரியப்பா, நிலைமண்டல ஆசிரியப்பா, கலிவிருத்தம், வஞ்சி விருத்தம் , குறள் வெண் செந்துறை, அறு சீரடி எழுசீர், எண்சீரடி, ஆசிரியவிருத்தங்கள், அகவல் கலித்தாழிசை, தரவு கொச்சகம், ஆனந்தக் களிப்பு, கண்ணிகள் கீர்த்தனைகள் அவற்றுள் சிலவாகும். தவிர கும்மி, திருப்பள்ளியெழுச்சி, உந்தீபற, மங்களம் போன்ற பாடல் வகைளும் நற்சிந்தனை என்னும் நல்லமுதினுள் உள்ளன.
பன்னிரு திருமுறைகள், சித்தாந்த சாஸ்திர நூல்களின் முடிவு கன்னிப் பாமரரும் அறியும் வகையில் இலகு தமிழில் நற் சிந்தனை அமையப் பெற்றுள்ளது. என்னை எனக்கறிவித்தான் எங்கள் குருநாதன்.. ! என்னும் முதலடியுடன் நற்சிந்தனை ஆரம்பமாகிறது. அருட் கொண்ட தமது குருவையும், குருநாதராக விளங்கும் பரம்பொருளின் தன்மைகளை இப்பாடலில் குறிப்பிடுகிறார்.
‘நல்லூரான் திருவடியை
நான் நினைத்த மாத்திரத்தில் எல்லாம் மறப்பேனடி- கிளியே இரவு பகல் காணேனெடி...’ என்ற பாடல் எல்லோருக்கும் பரீட்சயமானது. நல்லைக் கந்தனதும், நல்லூர் தேரடியினதும், சிறப்புகளையும் பல பாடல்களில் தந்துள்ளார். கீர்த்தனைகள் பல அபூர்வ இராகங்களைக் கொண்டதும், பல பிரபல பிற மொழிக் சுருதிகளுக்கு மொழி பெயர்ப்பாகவும் அமையப் பெற்றுள்ளன.
வாதாபி கணபதி.... என்னும் முத்துசுவாமி தீட்சதரின் ஹம்சத்வணி இராக சுருதிக்கு சுவாமிகள் நீ.வா.தா அருள்பக்தி... எனப் பாடியுள்ளார். நளின காந்தி, உமாபரணம், சாத்தபங்களா, நடனபைரவி, ஜோகினி போன்ற அரிய இராகங்களிலும் கீர்த்தனைகளை தமிழிசையுலகுக்கு அளித்துள்ளார். இவை சுவாமிகளது இசை ஞானத்திற்குச் சான்றுபகர்பவை. இவை தவிர சுவாமிகள் தம்மோடு வந்தோருக்கு உபதேசித்த ‘அருள் மொழிகள்’ தொகுப்பாக நூலுருவில் உள்ளது. நோயாளர்களுக்கு மருத்துவர் வழங்கும் மருந்து வகை வெவ்வேறாக எவ்வாறு இருக்குமோ அவ்வாறே அவரவர் மனபரிபாக நிலைக்குத் தக்கவாறு சுவாமிகளால் உபதேசிக்கப்பட்டுள்ளனர். ‘திரும்பிப் பாராதே’ ‘குருமருந்து நல்ல மருந்து’, ‘நல்ல மனந்தான் திருவருள்’, ‘இன்ப துன்பமெல்லாம் முகிலைப் போல் வந்து போகட்டும்’, ‘எவருக்கும் கடமைப்படாதே’, ‘அன்பினால் அடிக்க வேண்டும்’ போன்றன சில அருள் மொழிகளாகும். சமயம் பற்றிச் சுவாமிகள் பின்வருமாறு குறிப்பிடுகிறார். ‘வெளி மாதிரி ஒன்றும் செய்யாதே உனக்குள் நீ பெலத்திக் கொள்
சமயமென்பது ஒரு மாதிரியுமற்ற தனித்த நிலை...’ இவர் சாதி, பிரதேசம், பிறப்பு, இனம், பால், சமயம், பதவி போன்றவற்றிற்கு அப்பாற்பட்ட ஒரு நிலையில் வளர்ந்தபோதிலும் மெய்ப் பொருளைக் கண்டறிவதையே குறிக்கோளாக கொண்டிருந்தார். இங்கு விபூதி, உருத்திராக்கம், காவியுடை போன்றன வேடங்களாகும். இவர் இத்தகைய வெளி வேடங்களை அடிக்கடி கண்டிப்பவரும் கூட. யோகர் சுவாமிகள் இப்பூவுலகிலுள்ளோர்க்குப் பல ஆன்மீக பாதைகளை வகுத்து விட்டுள்ளனர். அவரது தொண்டர்களாக விளங்கி ஆத்ம சீடர்களாகி விட்டவர்களில் கைதடி மார்கண்டு சுவாமிகள், கந்த சுவாமிகள் (சோல்பரி பிரபுவின் மகன்), ஹவாய் சுப்பிரமணியம் சுவாமிகள், யாழ்ப்பாணம் செல்வத்துரை சுவாமிகள் குறிப்பிடத்தக்கவர்கள். தந்துவா தீதனான எங்கள் குருநாதன் தொடக்கி வைத்த ‘சிவதொண்டன் நிலையம்’, சுவாமிகள் இட்ட பணிகளை இன்று வரை சிரமேற்கொண்டு செய்து வருகிறது.
‘சிவ தொண்டன் நிலையத்தில் சேaர்;
தியானஞ் செய்து கடைத் தேaர்;
மெளனமாயிருந்தினைப் பாaர்;
மந்திரமிது வெனக் குறியீர்.
