ஆரம்ப உளநல பராமரிப்பின் ஊடாக சிகிச்சையளித்தலை ஊக்குவித்து உளநலத்தை மேம்படுத்துவோம்

ண்டுதோறும் உலக உளநல நாள் ஒக்டோபர் 10ம் திகதி உலகளாவிய ரீதியில் கொண்டாடப்படுகின்றது. உடல், உள ஆரோக்கியம் என்பது ஒரு நாணயத்தின் இரு பக்கங்களிற்கு ஒப்பானவை. ஒன்றிலிருந்து மற்றொன்றை வேறுபடுத்த முடியாதவை. அதிலும் ஒருவரது உடல் நலன் பாதிப்பு அவரின் உளநலத்தில் பாரிய பாதிப்பை ஏற்படுத்தும். இதனால் அவரது வாழ்க்கையில் கவலையும் வெறுப்பும் விரக்தியும் சேர்ந்து கொள்ள நாளாந்த செயற்பாடுகளில் ஆர்வம் குன்றி மற்றவர்களில் தங்கி நிற்கவேண்டி ஏற்படலாம். குடும்பத் தலைவனிலோ, தலைவியிலோ இவ்வாறான செயற்திறன் குறைவு காணப்பட்டால் அது முழுக் குடும்பத்தின் உளநலத்தையே பாதித்துவிடும். குறிப்பாக இளவயதினரை பராமரிக்கக் கூடிய சக்தியை பெற்றோர் இழக்க அதுவே காரணம். எனவே இங்கு உளநலன் என்பது எவ்வளவிற்கு மேம்பட்டு ‘ஆரோக்கியமான குடும்பங்கள்’ உருவாகின்றனவோ, அவ்வளவிற்கு மது, போதைவஸ்து, பால்நிலை வன்முறைகள், சிறுவர் துஷ்பிரயோகம், தற்கொலை முயற்சிகள், வீதி விபத்துக்கள், களவு, கொலை, கொள்ளை, பயங்கரவாதம் போன்ற பல்வேறு சமூக விரோத செயற்பாடுகளை குறைப்பதற்கும், கட்டுப்படுத்துவதற்கும் உதவுவதோடு நாட்டில் அமைதியும் நிம்மதியும் புரிந்துணர்வும் மிக்க நற்சமூகத்தை உருவாக்கவும் முடியும்.
மனிதனால் மேற்கொள்ளப்படும் அனர்த்தங்கள், இயற்கை அனர்த்தங்கள், வன்முறைகள் மலிந்த நாடுகளில் பொதுவாக உளநலன் பாதிப்பும் மிகுதியாகவே காணப்படும். இலங்கையில் அதிகரித்துக் காணப்படுகின்ற தற்கொலைகள், தற்கொலை முயற்சிகள், சிறுவர் துஷ்பிரயோகம், குடும்ப வன்முறைகள், வீதி விபத்துக்கள் என்பவற்றிற்கு உளநலன் பாதிப்பு பிரதான காரணமாகின்றது. அத்துடன் நான்கில் ஒருவர் ஏதாவது ஒரு உளநோயால் பாதிக்கப்பட்டு சிகிச்சை பெறவேண்டிய நிலையில் உள்ளனர். சமூக நாணம் (Social stigma) உளநோயாளிகளை உளநல சிகிச்சைக்கு உட்படுத்துவதில் காலதாமதத்தை ஏற்படுத்துகின்றது. பொதுவாக எமது சமூகம் உளநோயாளர்களை ‘விசர்’, ‘பைத்தியம்’ போன்ற இடுகுறிச் சொற்களை பாவித்து அவர்களை மட்டுமன்றி அவர்களின் குடும்பங்களையும் புறந்தள்ளி ஒதுக்குவதை பார்க்கின்றோம். இந்நிலைமையால் உளநலன் பாதிப்பிற்கு உட்பட்ட ஒருவரை உடனடியாக உளநல சிகிச்சைக்கு உட்படுத்தாமல் ‘சாத்திரம் பார்த்தல்’, ‘கழிப்புச் செய்தல்’, ‘பேயோட்டுதல்’, ‘நூல் கட்டுதல்’, ‘சாந்தி செய்தல்’ எனப் பாரம்பரிய முறைகளில் சிகிச்சைக்கு உட்படுத்துவதற்கு எமது சமூகம் முதன்மை கொடுப்பதைப் பார்க்கின்றோம். அத்துடன் உளநலன் பிரச்சினைகளை உளநலன் சார்ந்த வைத்தியர்களை அணுகாது, பொது வைத்தியர்களினூடாக சிகிச்சை பெறுவதும் பொதுவான வழக்கமாகும். இங்கு உளநோய்கள் சரியான முறையில் இனங்காணப்பட்டு அவற்றிற்கு உளசமூக முறையிலான சிகிச்சை அளிக்கப்படாவிட்டால், பாதிக்கப்பட்டவர் இயல்பு வாழ்க்கைக்கு திரும்புவதற்கு நீண்ட காலம் எடுப்பதுடன், அநாவசியமான நேர விரயத்திற்கும், பொருளாதார இழப்புகளும் ஏற்பட வேண்டியேற்படும். சில நோயாளர்கள் கொழும்பில் உள்ள பிரபலமான தனியார் வைத்தியசாலைகளில் சிகிச்சை ஆரம்பித்து வெற்றி காணாமல் பணத்தை மட்டும் விரயமாக்கி பின் உளநல சிகிச்சையை நாடுவது பொதுவான ஒன்று.
இங்கு குடும்பத்தில் ஒருவருக்கு உளநலத் தாக்கம் ஏற்பட்டால் அது முழுக் குடும்பத்தின் உளநலத்தையே பாதித்துவிடும். எனவே உளநோய்கள் விரைவாகவே கண்டறியப்பட்டு, பாதிக்கப்பட்டவர் உடனடியாக உளநல சிகிச்சைக்கு உட்படுத்தப்படுவதே மிகப் பயனுடையது. உளநல சிகிச்சையிலும் சகல நோயாளர்களுக்கும் மருந்துகளோ, மாத்திரைகளோ பாவிக்கப்படுவதில்லை. மாறாக அவர்களின் நோய்களிற்கு ஏற்ப சிகிச்சை முறை வேறுபடுகின்றது. இங்கு உளவள ஆலோசனை, செயற்திறன் விருத்தி, பிணக்குகளைத் தீர்த்துக் கொள்ளும் முறை, யோகாசனம், சாந்த வழிமுறைகள், குழுவழிச் சிகிச்சை, குடும்ப சிகிச்சை முறைகளுடன் தேவையேற்படின் மாத்திரைகள் குறிப்பிட்ட காலத்திற்கு பாவிப்பதற்கு கொடுக்கப்படும். பொருளாதார மேம்பாடு, சிறுகடன் திட்டங்கள், விவசாய முயற்சிகளுக்கான பயிற்சிகளும் விடுதியில் நோயாளர்களுக்கு சொல்லிக் கொடுக்கப்படும். இதற்கு ‘பன்முக ஆளுமை அணி’ ஊடான அணுகுமுறை பயன்படுகிறது.
இருந்த போதும் இன்றும் எத்த னையோ நோயாளர்கள் சிகிச்சையின்றி வீடுகளில் இருப்பதை நாங்கள் அறிகின்றோம். இவ்வாறானவர்கள் சிகிச்சைக்கு உட்படுத்தப்படவும், இன்னும் உளநலம் தொடர்பாக உள்ள சமூக நாணத்தை குறைத்து, உளநலப் பாதிப்பிற்கு உட்பட்டவருக்கு உடனடியாக சிகிச்சையை ஆரம் பிக்கவும் இவ்வருடம் ஆரம்ப உளநல பராமரிப்பின் ஊடாக சிகிச்சையளித் தலை ஊக்குவித்து உளநலத்தை மேம்படுத்துவோம் எனும் தொனிப் பொருளில் உள நலச் செயற்பாடுகளை முன்னெடுக்க கல்முனை ஆதார வைத்தியசாலை உளநலப் பிரிவு நடவடிக்கை மேற்கொண்டு வரு கின்றது.
