விசுவாசத்தை மறந்துபோனதமிழக அரசியல்


இன்றைய தமிழக அரசியலில் விசுவாசத்திற்கு இடமில்லை என்பது, சாதாரண தொகுதிப் பங்கீட்டு விஷயத்திலேயே தெரிந்து விட்டது. இதில், அ.தி.மு.க., தி.மு.க. என்று கூட்டணிகளில் பாகுபாடு இல்லை.
வை.கோ. கடந்த சட்டசபை தேர்தல் முதல், ஐந்தாண்டுகளாக அ.தி.மு.க. கூட்டணியில் விசுவாசமாக தொடர்கிறார். ஐந்தாண்டுகளில் எந்தப் போராட்டம் என்றாலும், இவர் சொந்தமாக தன் கட்சிக்கென்று நடத்தவில்லை. 
சாதாரண அறிக்கை வெளியிடுவது என்றாலும், ஒவ்வொரு பிரச்சினையிலும் ஜெயலலிதாவின் முடிவு என்ன என்று அறிந்த பின்பே அரசியல் செய்தார் கூட்டணி தர்மத்தை கடைபிடித்து ஜெ. எவ்வழியோ அவ்வழி என்று செயற்பட்டவர் வைகோ. தன் கட்சியின் பொதுச் செயலாராக செயற்பட்டாரோ இல்லையோ, ஜெ யின் தளபதியாக இருந்தார்.
ஓரிரு நாளில் தொகுதி ஒதுக்கப்பட்டாலும் முதலில், கூட்டணி பஸ் ஏறியவருக்கு கிடைப்பது, கடைசி ஆசனம் தானே! இந்த கூட்டணியில் வேறு சில புதுவரவுகளும், ஓரிரு தொகுதிகளை பெற்றாலும் கூட, முதலில் வாங்கி மரியாதையோடு, இடம் பிடித்து விட்டன. இது தான் அவரது விசுவாசத்திற்கு இப்போது கிடைத்த பரிசு.
இந்த பக்கமா, அந்த பக்கமா என்று அலைந்த சரத்குமாருக்கே இரண்டு ஆசனங்கள் கிடைத்து விட்டன. இதுவே, வைகோவிற்கு இப்படி இழுபறி ஏற்பட்டிருக்காவிட்டால், இதற்குள் பிரசாரத்தை தொடங்கி இருப்பார். கடந்த தேர்தலில் சென்னை, கோவை, மதுரை பகுதிகளில், அ.தி.மு.க. கூட்டணியின் வெற்றிக்கு, வைகோவின் தொடர் பொதுக்கூட்டங்களே முக்கிய காரணம். வாக்காளர் மனதில் ஓரளவேனும் சலனம் ஏற்படுத்த அவரது உரைகள் உதவின.
விசுவாசத்திற்கு மரியாதை இல்லை என்பது தி.மு.க. கூட்டணிக்கும் பொருந்தும். தி.மு.க.வின் உறுதியான கூட்டணி கட்சியான காங்கிரசிற்கு முதலில் ஆசன ஒதுக்கீடு செய்யப்படவில்லை. அமைச்சர்கள் ராஜினாமா” என்ற நாடகம் டில்லி வரை நடந்தேறிய பின், பேரங்கள் படிந்த பின் தான், ஆசன எண்ணிக்கை உறுதியானது. 
ஆனால், தி.மு.க.விடம் முதல்மரியாதை பெற்று முன்னதாவே, பா.ம.க. ஆசனத்தைப் பெற்றுக் கொண்டது. கூட்டணியின் புதுவரவான கொ.மு.க.வுக்கு இழுபறியும், தடங்கலும் இல்லாமல் ராஜமரியாதை.
இப்படி, கூட்டணி விசுவாசம் இழந்து, இழுபறிகளில் தொடங்கி, அவமானப் பட்டு, இறுதியில் தலைவர்கள் வேறு வழியின்றி தொகுதிப் பங்கீடு செய்து கொள்ளலாம். ஆனால், தேர்தலுக்கு உழைக்கும் தொண்டன் மனம் இணையுமா? இது கட்சித் தலைவர்க ளுக்கே வெளிச்சம் என்கிறார்கள் அரசியல் ஆய்வாளர்கள்.
