ஷாருக்கானுக்கு வன்கடே மைதானத்தில்நுழைய வாழ்நாள் முழுவதும் தடை


மும்பை வன்கடே மைதானத்துக்குள் நுழைய நடிகரும் கொல்கத்தா நைட் ரைடர்ஸ் அணியின் இணை உரிமையாளருமான ஷாருக்கானுக்கு வாழ்நாள் தடை விதிப்பதாக மும்பை கிரிக்கெட் சங்கம் அறிவித்துள்ளது.
நடப்பு ஐ.பி.எல். 5வது தொடரில் மும்பை வன்கடே மைதானத்தில் நேற்று முன்தினம் மும்பை இந்தியன்ஸ் அணியும் கொல்கத்தா நைட் ரைடர்ஸ் அணியும் மோதின. 
இதில் கொல்கத்தா அணி 32 ஓட்டங்கள் வித்தியாசத்தில் வெற்றி பெற்றது. இதனால் வெற்றிக் களப்பில் மிதந்த ஷாருக்கான் தமது கட்டுப்பாட்டை இழந்த நிலையில் மும்பை கிரிக்கெட் சங்கத் தலைவர் லாஸ்ராவ் தேஷ்முக் பற்றி அவதூறாகப் பேசியுள்ளார். ஷாருக்கானின் பாதுகாவலர்கள் மைதான காவலர்களுடன் மோதலில் ஈடுபட்டனர்.
இதையடுத்து பொலிஸாருக்கு தகவல் தெரிவிக்கப்பட்டது. பொலிஸார் சம்பவ இடத்துக்கு வந்து ஷாருக்கானை எச்சரித்து அனுப்பினர். இந்தச் சம்பவத்தால் வான்கடே மைதானத்துக்குள் நுழைய ஷாருக்கானுக்கு வாழ்நாள் தடை விதிப்பது என்று மும்பை கிரிக்கெட் சங்கம் முடிவு செய்துள்ளது.
மும்பை கிரிக்கெட் சங்க பொருளாளர் ரவிஷாவந்த் இச்சம்பவம் பற்றி கூறுகையில், ஷாருக்கான் மும்பை கிரிக்கெட் சங்க பாதுகாவலர்கள், நிர்வாகிகள், தலைவர் லாஸ்ராவ் தேஷ்முக் ஆகியோரை அவதூறாகவும் அவமதித்துப் பேசினார். அவரை வாழ்நாள் முழுவதும் இந்த மும்பை வன்கடே மைதானத்துக்குள் நுழைய தடை விதிக்க முடிவு செய்திருக்கிறோம் என்றார் அவர். இச்சம்பவம் தொடர்பாக ஷாருக்கானை நேரில் அழைத்து விசாரணை நடத்தவும் மும்பை பொலிஸார் முடிவு செய்துள்ளனர்.
