பசறைப் பகுதி மாணவியை கடத்திய நபர் கொழும்பில் கைது


பதின்மூன்று வயது நிரம்பிய மாணவியொருவரைக் கடத்தி சென்று கொழும்பில் வாடகை வீடொன்றில் தடுத்து வைத்திருந்த வேளையில், முறைப்பாட்டொன்றின் பேரில் விரைந்த பசறைப் பொலிஸார் குறிப்பிட்ட நபரை நேற்று முன்தினம் இரவு கைது செய்ததுடன் மாணவியையும் மீட்டுள்ளனர்.
பசறைப் பகுதியின் டெமேரியா எல்ல டிவிஷன் தோட்டத்தைச் சேர்ந்த மேற்படி மாணவியை காணவில்லையென்று மாணவியின் பெற்றோர் பசறைப் பொலிஸ் நிலையத்தில் முறைப்பாடொன்றினை செய்துள்ளனர்.
இம் முறைப்பாட்டினையடுத்து கிடைக்கப்பெற்ற தகவலொன்றின் பேரில் பசறை பொலிஸ் குழுவொன்று கொழும்பு சென்று குறிப்பிட்ட மாணவியை கடத்திச் சென்;ற நபரை கைது செய்து பசறைக்கு கொண்டு வந்தனர்.
இதுதொடர்பாக பசறைப் பொலிஸார் மேற்கொண்ட விசாரணையின் போது, குறிப்பிட்ட மாணவி பசறைப்பகுதி பாடசாலையொன்றில் கல்வி கற்று வருபவரென்றும், மாணவியை கடத்திச் சென்றவர் அதே தோட்டத்தைச் சேர்ந்த 32 வயது நிரம்பிய, ஏற்கனவே திருமணம் செய்துள்ள நபரென்றும், அத் திருமண அத்தாட்சிப் பத்திரத்தைக் காட்டி குறிப்பிட்ட மாணவியை திருமணம் செய்துள்ளதாக பொலிஸாருக்குத் தெரிவித்துள்ளார்.
குறிப்பிட்ட மாணவி, வைத்திய பரிசோதனைக்காக அரசினர் வைத்தியசாலையில் நேற்று அனுமதிக்கப்பட்டுள்ளார். மாணவியை கடத்திச் சென்ற நபர் பொலிஸ் பாதுகாப்பில் வைக்கப்பட்டுள்ளார்.

