மம்தா பானர்ஜியுடன் ஹிலாரி கிளிங்டன் சந்திப்பு: அந்நிய நேரடி முதலீடு பற்றி பேச்சு


அமெரிக்க வெளியுறவு மந்திரி ஹிலாரி கிளிங்டன் சீனா, வங்கதேசம் நாடுகளுக்கு சென்றுவிட்டு நேற்று முன்தினம் கொல்கத்தா வந்தார்.
நேற்று காலை ஹிலாரி கிளிங்டன் பெண்களுக்கான லா மார்ட்டினர் பள்ளிக்கு சென்று கொல்கத்தா நகர மக்களுடன் கலந்துரையாடினார்.
கூட்டத்தில் அவர் பேசியதாவது: அன்னை தெரசாவை கெளரவிப்பதற்காக நான் 1995 இல் கொல்கத்தா வந்தேன். பல ஆண்டுகள் கழித்து மீண்டும் கொல்கத்தா வந்திருப்பது மகிழ்ச்சி அளிக்கிறது. இந்தியா- அமெரிக்கா இடையிலான நட்பு அதிகரித்தபடி உள்ளது. 
இதில் இந்தியா அதிக பொறுப்பு வகிப்பது நல்ல செய்தியாகும். இந்தியாவின் கொள்கை சிறப்பானவை. பர்மாவில் அரசியல், பொருளாதாரம் சீர்திருத்தம் ஏற்பட இந்தியா வலுவான நிலையில் உள்ளது.
நமது நட்புறவு மக்கள் அளவில் வரவேண்டும். என்னிடம் நீங்கள் எது பற்றி வேண்டுமானாலும் தயங்காமல் கேட்கலாம். பேசி விவாதிக்கலாம். நானும் எனது கணவர் கிளிங்டனும் அடிக்கடி விவாதித்து கொள்வோம். நானும் அவரும் இந்தியர்கள் மீது அதிக பாசம் வைத்துள்ளோம். நான் கடந்த தடவை இந்தியா வந்த போது சென்னைக்கு சென்றிருந்தேன்.
பெண்கள் உயர்ந்த பதவிக்கு வருவது எவ்வளவு கடினம் என்பதை நான் அறிவேன். தடைகளை உடைத்தெறிந்து விட்டு தலைமைக்கு வரும் பெண்களுடன் நான் எல்லா விடயங்களையும் பகிர்ந்து கொள்வதுண்டு. 
மேற்கு வங்க முதல் மந்திரி மம்தா பானர்ஜி எத்தகைய எதிர் காலத்திட்டங்களுடன் உள்ளார் என்பதை அறிந்து கொள்ள விரும்புகிறேன். நாம் ஒருங் கிணைந்து செயல்பட வேண்டும். அல் கொய்தாவை முற்றிலும் ஒழிக்க விரும்புகிறோம். அல்-கொய்தாவுக்கு தலைமை யேற்றுள்ள ஜவகாரி பாகிஸ் தானில் இருப்பதாக நம்புகிறோம்.
தீவிரவாதத்தை ஒழித்ததால்தான் இன்று பெண்களும், குழந்தைகளும் நிம்மதியாக உள்ளோம். அதை செய்த பெருமை அமெரிக்க ‘சீல்’ படைக்கு உண்டு. இவ்வாறு ஹிலாரி கிளிங்டன் பேசினார்.
இதையடுத்து ஹிலாரி கிளிங்டன் மேற்குவங்க முதல் மந்திரி மம்தா பானர்ஜியை சந்தித்து பேசினார். இந்தியாவில் அந்நிய நேரடி முதலீடு, வங்கதேசத்துடனான தீஸ்தா நதிநீர் பகிர்வு பிரச்சினை மற்றும் பல்வேறு பிரச்சினைகள் குறித்து பேசினார்.
ஈரானில் இருந்து மசகு எண்ணெய் பெறுவதை நிறுத்துவது உள்ளிட்ட பல்வேறு பிரச்சினைகள் குறித்து இந்திய தலைவர்களுடன் விவாதிக்க ஹிலாரி திட்டமிட்டுள்ளார். அமெரிக்காவின் நெருக்கடி காரணமாக ஏற்கனவே இந்தியா ஈரானில் இருந்து மசகு எண்ணெய் இறக்குமதி செய்வதை குறைந்துள்ளது. இந்த நிலையில் ஈரானில் இருந்து எண்ணெய் பெறுவதை முழுமையாக நிறுத்த வேண்டும் என்று ஹிலாரி வற்புறுத்துவார் என்று தெரிகிறது.
