போலி நிதி நிறுவனம் ஒன்றினூடாக பல கோடி ரூபா மோசடி செய்த ஒருவர் கைது


763 ஊழியர்கள் கடமை புரிந்து வந்த போலி நிதி நிறுவனம் ஒன்றினூடாக பல கோடி ரூபா மோசடி செய்த நபர்ஒருவர் கட்டுகஸ்தோட்டையில் கைதாகியுள்ளார்.
கொழும்பு பத்தரமுல்லையில் போலி நிதி நிறுவனம் ஒன்றை நடத்தி பல கோடி ரூபா மோசடி செய்து தலை மறைவாகி இருந்த சந்தேக நபர் ஒருவரைக் கட்டுகஸ்தோட்டை பொலிஸார் இன்று கைது செய்துள்ளனர்.கட்டுகஸ்தோட்டை யட்டிஹலகல பிரதேசத்தில் வைத்து இச் சந்தேக நபர் கைது செய்யப்பட்டுள்ளார்.
2000 ஆம் ஆண்டு முதல் 2003 ஆம் ஆண்டு வரை கொழும்பு பத்தரமுல்லை பன்னிப்பிட்டிய வீதியில் நிதி நிறுவனம் ஒன்றை நடத்தி வந்ததன் மூலமாகவே இந் நிதி மோசடியில் மேற்படி சந்தேக நபர் உட்பட்ட ஒரு குழு இயங்கியுள்ளது.
இந் நிதி நிறுவனத்துக்கு நாட்டின் பல பாகங்களிலும் 16 கிளைகள் இருந்ததுடன் 763 ஊழியர்கள் வேலை செய்துள்ளனர்.பதிவு செய்யப்படாத நிதி நிறுவனங்களைத் தடை செய்யும் சட்டத்தின் காரணமாக இவர்கள் 2003 ஆம் ஆண்டு முதல் இந் நிதி நிறுவனத்தை மூடி விட்டு தலை மறைவாக இருந்தனர்.
அன்று முதல்; நாட்டின் பல பகுதிகளில் உள்ள நீதி மன்றங்களில் இவர்களுக்கு எதிராக 132 வழக்குகள் பதிவு செய்யப்பட்டதுடன் கைது செய்யப்பட்ட சந்தேக நபருக்கு எதிராக மட்டும் 48 பிடி ஆணைகள் இருப்பதாக பொலிஸார் தெரிவிக்கின்றனர்.
கைது செய்யப்பட்ட தர்மதாச சிசிர நவரத்ன என்ற சந்தேக நபர் இன்று கண்டி பிரதான நீதவான் முன் ஆஜர் செய்யவுள்ளதாக கட்டுகஸ்தோட்டை பொலிஸ் நிலைய பொறுப்பதிகாரி தேசப்பிரிய ஜயதிலக்க தெரிவித்தார்.

