இடைமறித்துத் தாக்கும் ஏவுகணை: ஒரிசாவில் நடந்த சோதனை வெற்றி


முற்றிலும் உள்நாட்டிலேயே வடிவமைக்கப்பட்ட ஏவுகணைகளை இடைமறித்து தாக்கக் கூடிய ஏவுகணை சோதனை, ஒரிசாவில் நேற்று முன்தினம் வெற்றிகரமாக நடந்தது. எதிரிப் படைகள் மூலம் ஏவப்படும் எந்த வகையான ஏவுகணையாக இருந்தாலும், அவற்றை வானிலேயே இடைமறித்து தாக்கி அழிக்கக் கூடிய அதி நவீன தொழில்நுட்ப வசதியுடன் கூடிய ஏவுகணையை தயாரிக்கும் பணி கடந்த சில ஆண்டுகளாக நடந்து வந்தது. இராணுவ ஆராய்ச்சி மற்றும் மேம்பாட்டுத் துறை நிபுணர்களால், முற்றிலும் இந்தியாவிலேயே இந்த ஏவுகணை வடிவமைக்கப்பட்டது. இந்த ஏவுகணையின் செயற்பாடுகளால் சுற்றுச் சூழலுக்கு கேடு ஏற்படாது.
இந்த ஏவுகணைச் சோதனை, ஒரிசா மாநிலத்தில் நேற்று முன்தினம் நடந்தது. காலை 9.33 மணிக்கு பிரித்வி ஏவுகணையில் இருந்து மாற்றி வடிவமைக்கப்பட்ட ஒரு ஏவுகணை, ஒடிசா மாநிலம் சாந்திபூர் கடற்பகுதியில் அமைக்கப்பட்டுள்ள ஏவுதளத்தில் இருந்து ஏவப்பட்டது. அடுத்த மூன்று நிமிடங்களில் ஒடிசாவில் உள்ள வீலர் தீவில் இருந்து இடைமறித்து தாக்கும் ஏவுகணை ஏவப்பட்டது. இந்த ஏவுகணை, சாந்திபூர் கடல் பகுதியில் இருந்து ஏவப்பட்ட ஏவுகணையை நடுவானிலேயே வெற்றிகரமாக தாக்கி அழித்தது.
இதுகுறித்து மத்திய இராணுவ ஆராய்ச்சி மற்றும் மேம்பாட்டுத் துறை அதிகாரிகள் மகிழ்ச்சி தெரிவித்துள்ளனர்.அவர்கள் கூறுகையில், ‘ஏவுகணைச் சோதனை வெற்றிகரமாக நடந்தது மகிழ்ச்சி அளிக்கிறது. முன்னெச்சரிக்கை நடவடிக்கையாக சாந்திபூரில் ஒரு குறிப்பிட்ட இடத்தில் வசித்த 410 பேர், பாதுகாப்பான இடங்களுக்கு மாற்றப்பட்டனர் என்றனர்.
