தர்கா நகரில் மூன்று நிகழ்வுகள்

ர்கா நகரைச் சேர்ந்த எழுத்தாளரும், அறிவிப்பாளருமான எம். இஸட். எம். பாஸி தொகுத்துள்ள “முத்துக்கள் முப்பதுடன்...” என்ற நூலின் வெளியீட்டு விழா, ஊடகம், அரசியல், எழுத்து, கல்வி, சமூக சேவை, சமயம், விளையாட்டு ஆகிய துறைகளின் வளர்ச்சிக்கு பங்காற்றிய பிரமுகர்கள் கெளரவிப்பு, மாணவர்களுக்கு அப்பியாசப் புத்தகம் வழங்கும் நிகழ்வு என்பன இன்று சனிக்கிழமை பி. ப. 2.30 மணிக்கு தர்கா நகர் தேசிய கல்வியியல் கல்லூரி மண்டபத்தில் தர்கா நகர் நலன் புரிச்சங்க ஏற்பாட்டில் நடைபெறும்.
இன்றைய இளைஞர்களே நாட்டினதும், சமூகத்தினதும் நாளைய தலைவர்களாவர். இளம் வயதில் ஏற்படும் சேவை மனப்பான்மையும் தூய சிந்தனைகளும்தான் எதிர்காலத் தலைமைத்துவத்தைப் பெற்றுத்தருகின்றன.
இலங்கையில் புகழ்பெற்ற ஓர் ஊர் தர்கா நகராகும். இந்த ஊரில் முஸ்லிம் இளைஞர்களின் நல்லறிவையும், ஆற்றல், சக்தியையும் சமய, சமூக, கல்விப் பணிகளுக்கு உரமாக்கி அவர்களின் செயற்பாட்டை உறுதிப்படுத்தி புனித இஸ்லாத்தினதும், இஸ்லாமிய சமூகத்தினதும் வளர்ச்சிக்கும், எழுச்சிக்கும் அடித்தளமிடும் உயரிய இலட்சியத்துடன் தர்கா நகர் நலன்புரிச் சங்கம் ஸ்தாபிக்கப்பட்டுள்ளது.
ஏ. ஆர். எம். யஸ்னியை தலைவராகக் கொண்டு இயங்கும் இவ்வியக்கம் தர்கா நகர் பகுதியில் கடந்த பல வருடங்களாக பல அரிய சேவைகளைச் செய்துள்ளது. 
இந்த இயக்கத்தில் சேவை மனப்பான்மையும், விடாமுயற்சியும், சமூக ஆர்வமும் உள்ள உறுப்பினர்கள் பலர் இருப்பது இவ்வியக்கத்தின் வெற்றிப் பயணத்திற்கு என்றும் உறுதுணையாக உள்ளது.
தர்கா நகரில் பல்வேறு சேவைகளைச் செய்து இவ்வூர் மக்களின் நன்மதிப்பைப் பெற்றுள்ள இவ் இயக்கம் பேருவளை தொகுதியில் கவ்வி, சமூக, சமய, கலாசார, அரசியல், விளையாட்டு, எழுத்து, ஊடகம் என்பனவற்றுக்கு பங்களிப்புச் செய்த எமது முன்னோர்கள் மற்றும் தற்போது சேவை செய்து வருகின்ற பிரமுகர்களைப் பற்றி “முத்துக்கள் முப்பதுடன்...” என்ற நூலை வெளியிடவுள்ளது.
தர்கா நகரைச் சேர்ந்த பிரபல அறிவிப்பாளர், எழுத்தாளர், கலைஞர் எம். இஸட். எம். பாஸி இந்நூலை தொகுத்துள்ளார். இந்த நூலில் 100 பிரமுகர்களின் வாழ்க்கைச் சரித்திரம் இடம்பெற்றுள்ளது.
இந்த நிகழ்வில் கல்வி, ஊடகம், சமூக சேவை, அரசியல், எழுத்துத்துறைகளின் வளர்ச்சிக்காக பங்களிப்புச் செய்த சிரேஷ்ட பிரமுகர்கள் விருது வழங்கி கெளரவிக்கப்படவுள்ளனர்.
தர்கா நகர் ஸாஹிராக் கல்லூரி அதிபர் எம். ரி. எம். முஜிபுத்தீன் தலைமையில் நடைபெறும் இவ்விழாவில் மேல் மாகாண ஆளுநர் அஸ்ஸெய்யித் அலவி மெளலானா பிரதம அதிதியாகக் கலந்து கொள்வார்.
பாராளுமன்ற உறுப்பினர் ஷபீக் ரஜாப்தீன், முன்னாள் அமைச்சர் இம்தியாஸ் பாக்கீர் மாக்கார், சவூதி முன்னாள் தூதுவர் தேசபந்து நவ்பல் எஸ். ஜாபிர், ஸ்ரீலங்கா முஸ்லிம் மீடியா போரத் தலைவர் என். எம். அமீன், வானொலி முஸ்லிம் சேவை பணிப்பாளர் எம். இஸ்ட். அஹம்மத் முனவ்வர் உட்பட பலரும் பங்குபற்றுவர்.
புரவலர் ஹாஷிம் உமர் நூலின் முதல் பிரதியை பெற்றுக் கொள்வார். பாடசாலை சிறுவர்களுக்கு இலவச அப்பியாச புத்தகம் வழங்கும் நிகழ்வும் இடம்பெறும்.
