மஞ்சட் கடவை மூலம் பாதையை கடந்த மாணவன் டிப்பர் மோதி பலி


நாவலப்பிட்டி நகரின் கம்பளை வீதியில் மஞ்சட் கடவையின் மூலம் பாதையை கடக்க முயன்ற பாடசாலை மாணவனொருவன் டிப்பர் வாகனத்தின் சில்லில் அகப்பட்டு உயிரிழந்த சம்பவமொன்று இன்று பிற்பகல் 1.30 மணியளவில் இடம்பெற்றுள்ளது.
நாவலப்பிட்டி அனுருத்த பாடசாலையில் தரம் நான்கில் கல்வி கற்கும் ஒன்பது வயதுடைய பசிந்து அசேல் ஹெட்டியாராய்ச்சி என்ற மாணவனே இவ்வாறு உயிரிழந்துள்ளான்.
பாடசாலை விட்டதன் பின்பு குறிப்பிட்ட மாணவன் நாவலப்பிட்டி நகரசபை நூலகத்துக்குச் சென்று பின்னர் வீட்டுக்குச் செல்வதற்காக நாவலப்பிட்டி நகரின் கம்பளை வீதியில் காகில்ஸ் புட்சிட்டி அருகிலுள்ள மஞ்சட் கடவையில் பாதையைக் கடக்க முற்பட்ட போது டிப்பர் வாகனத்தின் சில்லுகளில் அகப்பட்டுப் படுகாயத்துக்கு உள்ளானான்.

இதனையடுத்து உடனடியாக பொதுமக்கள் குறித்த சிறுவனை மீட்டு நாவலப்பிட்டி வைத்தியசாலைக்கு கொண்டு சென்று பின்பு கண்டி வைத்தியசாலைக்கு கொண்டு செல்லும் வழியில் உயிரிழந்துள்ளான்.
உயிரிழந்த சிறுவனின் சடலம் மீண்டும் நாவலப்பிட்டி வைத்தியசாலைக்கு எடுத்து வரப்பட்டுள்ளது.
டிப்பர் வாகனத்தின் சாரதியை நாவலப்பிட்டி பொலிஸார் சந்தேகத்தின் பேரில் கைது செய்துள்ளனர்.

விபத்துச் சம்பவம் தொடர்பாக நாவலப்பிட்டி பொலிஸார் விசாரணைகளை மேற்கொண்டு வருகின்றனர்.

