மலையகப் பகுதி கிராமிய பஸ் சேவைஅபிவிருத்திக்கென இந்தியாவிலிருந்து 100 பஸ்கள்


(பாணந்துறை மத்திய குறூப் நிருபர்)
மலையகத்தின் கிராமியப் பிரதேச போக்குவரத்து சேவைகள் அபிவிருத்தி செய்யப்படவுள்ளன. இதற்காக இருபத்திநான்கு ஆசனங்களைக்கொண்ட நூறு தனிக்கதவு பஸ் வண்டிகளை மலையகப் பகுதிகளில் சேவையிலீடுபடுத்த திட்டமிடப்பட்டுள்ளதாக போக்குவரத்து அமைச்சர் குமார வெல்கம தெரிவித்தார்.
இத்திட்டத்தின் பிரகாரம் இந்தியாவிலிருந்து தருவிக்கப்படவுள்ள மேற்படி பஸ் வண்டிகளை மலையகப் பிரதேசத்துக்கான பரீட்சார்த்த சேவைகள் அமைச்சரினால் நுவரெலியாவில் அண்மையில் ஆரம்பித்து வைக்கப்பட்டன. இந்நிகழ்வில் கலந்துகொண்டு உரையாற்றும்போதே அவர் மேற்கண்டவாறு தெரிவித்தார்.
மேற்படி தனிக்கதவு பஸ் வண்டிகள் மலையகப் பிரதேச பரீட்சார்த்த நடவடிக்கைகளுக்காக பஸ் நிறுவனத்தால் நான்கு பஸ் வண்டிகள் கொழும்புக்கு அனுப்பி வைக்கப்பட்டிருந்தன.
இந்த நான்கு பஸ் வண்டிகளும் நுவரெலியா, போரலந்த, களுகெல, சந்ததென்ன, சாந்திபுர ஆகிய பிரதேசங்களின் கிராமிய போக்குவரத்துச் சேவைகளுக்கு ஈடுபடுத்தப்பட்டுள்ளமை குறிப்பிடத்தக்கது. மலையகத்தின் பல்வேறு பிரதேசங்களிலும் கிராமிய வீதிகளுக்கான போக்குவரத்துச் சேவையில் சிக்கல்கள் காணப்படுவதாகத் தெரிவித்த அமைச்சர் கிராமத்தையும் நகரையும் ஒன்றிணைத்து கிராமிய மக்களின் வாழ்க்கையை கட்டியெழுப்பும் நோக்கில் புதிய போக்குவரத்துச் சேவைகளை இப்பிரதேசங்களில் ஆரம்பித்து வைத்ததாகவும் அமைச்சர் தெரிவித்தார். புதிய இ. போ. ச. பஸ் சேவைகளின் மூலம் தனியார் பஸ் தொழிற்துறைக்கு தாக்கத்தை ஏற்படுத்தும் நோக்கம் எதுவுமில்லை எனவும் அவர் மேலும் தெரிவித்தார். (ஐ - ஞ)
