முதற்தடவையாக தமிழ், சிங்கள, முஸ்லிம் கைதிகள் பங்குபற்றிய சர்வதேச சமாதான தின வைபவம்


செப்டெம்பர் 22 ஆம் திகதி சர்வதேச சமாதான தினத்தை முன்னிட்டு அனுராதபுரம் சிறைச்சாலை மைதானத்தில் தமிழ்,சிங்கள, முஸ்லிம் கைதிகள் சர்வதேச சமாதான தின நிகழ்வை முழு நிகழ்வாகக் கழிக்கும் அரிய சந்தர்ப்பம் அனுராதபுரம் சிறைக்கைதிகளுக்குக் கிட்டியது.

சிறைச்சாலைகள் மற்றும் புனர்வாழ்வு மறுசீரமைப்பு அமைச்சர் சந்திரசிறி கஜதீரவின் எண்ணக் கருவில் சர்வதேச சமாதான தின நிகழ்வு முதற்தடவையாக நேற்று முன்தினம் அனுராதபுரம் சிறைச்சாலை மைதானத்தில் வெகு விமர்சையாக இடம்பெற்றது.
இதன் போது கைதிகள் அவர்களுடைய குடும்பத்துடன் சாதாரணமாகப் பேசிக்கதைத்துப் பொழுது போக்கி அவர்களுடைய சமாதான நிகழ்வை அங்கு கழித்ததை அவதானிக்கமுடிந்தது.

இந்நிகழ்வில் சிறைச்சாலைகள் மற்றும் புனர்வாழ்வு மறுசீரமைப்பு அமைச்சர் சந்திரசிறி கஜதீர, அமைச்சின் மேலதிக செயலாளர் கொடபல கெதர ,அமைச்சின் சிரேஷ்ட உதவிச் செயலாளர் மஹா நாம, சிறைச்சாலை ஆணையாளர் நாயகம் உள்ளிட்ட பிரமுகர்கள் பலரும் கலந்து கொண்டனர்.

