தமிழ்நாடு உட்பட அனைத்து மாநிலங்களிலும்தீவிர பாதுகாப்பு ஏற்பாடு


இந்தியாவின் 65 வது சுதந்திர தின விழா நாளை நாடு முழுவதும் சிறப்பாக கொண்டாடப்படுகிறது.
இந்த நாளில் தீவிரவாதிகள் தாக்குதல் நடத்துவதை தடுக்க இந்தியா முழுவதும் பலத்த பாதுகாப்பு ஏற்பாடுகள் செய்யப்பட்டுள்ளன.
தமிழகத்தில் 10 ஆயிரம் பொலிஸார் பாதுகாப்புப் பணியில் ஈடுபடுத்தப்பட்டுள்ளனர். அனைத்து லொட்ஜுகளிலும் பொலிசார் சோதனை நடத்தி சந்தேகத்துக்கு இடமானவர்கள் யாரும் இருக்கிறார்களா என்று விசாரித்தார்கள். ரயில் நிலையங்களில் பயணிகளின் உடமைகள் பரிசோதித்த பிறகே அனுமதிக்கப்பட்டன. இதேபோல பாதுகாப்பு நடவடிக்கைகளை மேற்கொள்ள அனைத்து மாநிலங்களுக்கும் மத்திய அரசு உத்தரவிட்டுள்ளது. டெல்லியில் செங்கோட்டை பகுதியில் சுதந்திர தின விழா நிகழ்ச்சிகள் நடைபெறுகின்றன. விழாவில் பிரதமர் மன்மோகன் சிங் கலந்து கொண்டு தேசியக் கொடியை ஏற்றி வைத்து நாட்டு மக்களுக்கு சுதந்திர தின உரையாற்றுகிறார். எனவே செங்கோட்டை அமைந்துள்ள பகுதி முழுவதும் பாதுகாப்பு பலப்படுத்தப்பட்டுள்ளது.
மும்பையில் தீவிரவாதிகள் குண்டு வெடிப்பு நடத்தியதால் சுதந்திர தின விழா பாதுகாப்பில் கூடுதல் கவனம் செலுத்துவதாக டெல்லி போக்குவரத்து பொலிஸ் இணை கமிஷனர் சத்தியேந்திர கார்க் தெரிவித்தார். விழா நடைபெறும் செங்கோட்டையில் மட்டும் 40 ரகசியக் கண்காணிப்பு கமராக்கள் பொருத்தப்பட்டுள்ளன.
மேலும் செங்கோட்டை சுற்றியுள்ள உயரமான கட்டடங்களில் தேசிய பாதுகாப்பு படையை சேர்ந்த கமாண்டோ வீரர்கள் நிறுத்தப்பட்டுள்ளனர். இதுபோல அங்குள்ள குடியிருப்பு பகுதிகளும் தீவிரமாக கண்காணிக்கப்படுகின்றன. தீவிரவாதிகள் மற்றும் தேச விரோத சக்திகளின் நடமாடத்தை கண்டு பிடிப்பதற்காக இராணுவ உளவாளிகள் அதிக அளவில் களமிறக்கப்பட்டுள்ளனர். விழா நடைபெறும் 90 நிமிடங்களுக்கு செங்கோட்டைக்கு மேலே வானத்தில் விமானங்கள் பறக்க தடை விதிக்கப்பட்டுள்ளது. இதுபோல காலை 6 மணி முதல் 10 மணி வரை மற்றும் மாலை 4 மணி முதல் 7 மணி வரை என மொத்தம் 7 மணி நேரத்துக்கு வான்வழி போக்குவரத்து தடைசெய்யப்பட்டுள்ளது. இராணுவ ஹெலிகொப்டர்கள் மற்றும் விமானப்படை போர் விமானங்களும் வானில் வட்டமிட்டபடியே ரோந்துப் பணியில் ஈடுபடுகின்றன.
