முஸ்லிம் ஒருவரை முதலமைச்சராக நியமிப்பதற்கு அரசு விரும்பினால் அமீர் அலியே பொருத்தமானவர்: நவரட்ணராஜா


"கிழக்கு மாகாணசபையில் ஐக்கிய மக்கள் சுதந்திரக் கூட்டமைப்பு அமைக்கவிருக்கும் ஆட்சியில் முஸ்லிம் ஒருவருக்கு முதலமைச்சர் பதவி வழங்கப்படுமானால் அதனை முன்னாள் அமைச்சர் எம்.எஸ்.எஸ்.அமீரலிக்கு வழங்குவதே மிகப் பொருத்தமானதாகும்' என கிழக்கு மாகாண முன்னாள் அமைச்சர் துரையப்பா நவரட்ணராஜா கருத்துத் தெரிவித்தார்.
கிழக்கு மாகாண முதலமைச்சர் நியமனம் தொடர்பில் அவர் மேலும் கருத்துத் தெரிவிக்கையில்,
"கிழக்கு மாகாண முதலமைச்சராக இம்முறை முஸ்லிம் ஒருவரை நியமிப்பதற்கான முடிவு எடுக்கப்படுமானால் தற்சமயம் மாகாணசபை உறுப்பினராகத் தெரிவு செய்யப்பட்டுள்ள முன்னாள் அமைச்சர் எம்.எஸ்.எஸ். அமீரலியே அதற்கு மிகப் பொருத்தமானவரென்பது எனது கருத்தாகும்.
இனவாதமற்ற, சகல இனங்களையும் சமத்துவமாக மதித்து செயற்படும் ஓர் உன்னத சேவையாளனாக அவர் திகழ்ந்து வந்துள்ளார்.
அரசில் அமைச்சராகவிருந்த காலகட்டத்தில் அவர் சிறந்த நேர்மையான மக்கள் சேவகனாகத் திகழ்ந்ததுடன் சகல இன மக்களதும் நல்லபிமானத்தையும் வென்றவராகத் திகழ்ந்தார்.
எனவே ஐக்கிய மக்கள் சுதந்திரக் கூட்டமைப்பு கிழக்கில் எதிர்வரும் ஐந்து வருடங்களுக்கும் மூன்று இனங்களையும் பொறுப்புடன் அனுசரித்து செயற்படத்தக்க ஒரு முதலமைச்சரை நியமிப்பதில் அக்கறை கொள்ளவேண்டும்.

