சுதந்திர தின விழாவை சீர்குலைக்க தீவிரவாதிகள் சதிநாடு முழுவதும் பலத்த பாதுகாப்பு

விமான நிலையங்களில் பொலிஸ் கண்காணிப்பு தீவிரம்
சுதந்திர தின விழாவை சீர்குலைக்கும் வகையில் தீவிரவாதிகள் நாசவேலைகளில் ஈடுபடக்கூடும் என தகவல் கிடைத்து இருப்பதால், நாடு முழுவதும் பலத்த பாதுகாப்பு ஏற்பாடுகள் செய்யப்பட்டு உள்ளன. விமான நிலையங்களில் பொலிஸ் கண்காணிப்பு தீவிரப்படுத்தப்பட்டு இருக்கிறது. இந்தியாவின் சுதந்திர தின விழா நாளை (புதன்கிழமை) நாடு முழுவதும் கோலாகலமாக கொண்டாடப்பட இருக்கிறது.
டில்லி செங்கோட்டையில் அன்று காலை பிரதமர் மன்மோகன்சிங் தேசிய கொடியை ஏற்றி வைத்து நாட்டு மக்களுக்கு உரை நிகழ்த்துகிறார்.
மாநில தலைநகரங்களில் அந்தந்த மாநில முதலமைச்சர்கள் தேசிய கொடியை ஏற்றி வைத்து பேசுகிறார்கள், சென்னை புனித ஜோர்ஜ்கோட்டையில் முதலமைச்சர் ஜெயலலிதா மூவர்ண தேசிய கொடியை ஏற்றி வைத்து உரையாற்றுகிறார்.
சுதந்திர தின விழா கொண்டாட்டங்களை சீர்குலைக்கும் வகையில் தலைநகர் டில்லியிலும் மற்றும் சில பெரிய நகரங்களிலும் தீவிரவாதிகள் தாக்குதல் நடத்தக்கூடும் என்று உறுதிப்படுத்தப்படாத தகவல்கள் புலனாய்வு துறையினருக்கு கிடைத்து உள்ளன. 
குண்டு வெடிப்புகளை நிகழ்த்துதல், மனித வெடிகுண்டு தாக்குதல் போன்ற நாசவேலைகளில் அவர்கள் ஈடுபடலாம் என்ற அந்த தகவல்கள் கூறுகின்றன. சமீபத்தில் அசாம் மாநிலத்தில் நடைபெற்ற இனக் கலவரத்தில் 77 பேர் பலி ஆனார்கள், எனவே சுதந்திர தினத்தன்று, வடகிழக்கு மாநிலத்தில் இருந்து லஸ்கர் - இ - தொய்பா தீவிரவாதிகள் விமானத்தை கடத்த வாய்ப்பு இருப்பதாகவும் தகவல் கிடைத்து உள்ளது.

இப்படியாக பல்வேறு வழிகளில் தீவிரவாதிகளால் அச்சுறுத்தல் இருந்து வருவதால், நாடு முழுவதும் பாதுகாப்பு ஏற்பாடுகள் பலப்படுத்தப்பட்டு வருகின்றன. முக்கிய நகரங்களில் விமான நிலையங்கள், ரெயில் நிலையங்கள் மற்றும் மக்கள் அதிகம் கூடும் இடங்களில் கூடுதல் பாதுகாப்பு ஏற்பாடுகள் செய்யப்பட்டு உள்ளன.
தீவிரவாதிகளின் அச்சுறுத்தல் இருந்து வருவதால் டில்லி, சென்னை, மும்பை, கொல்கத்தா உள்ளிட்ட முக்கிய நகரங்களில் உள்ள விமான நிலையங்களில் கூடுதல் பாதுகாப்பு ஏற்பாடுகள் செய்யப்பட்டு உள்ளன. கண்காணிப்பும் தீவிரப்படுத்தப்பட்டு இருக்கிறது.

சென்னை மீனம்பாக்கம் விமான நிலையத்தில் 7 அடுக்கு பாதுகாப்பு போடப்பட்டு உள்ளது. விமான நிலையத்தின் நுழைவுப் பகுதி மற்றும் வெளியே செல்லும் பகுதிகளில் கறுப்பு பூனை படையினர் 24 மணி நேரமும் துப்பாக்கி ஏந்திய நிலையில், பாதுகாப்பு பணியில் ஈடுபட்டு உள்ளனர்.
விமான நிலைய பாதுகாப்பு படை, மத்திய தொழிற்படை பொலிசார், விமான நிலைய பொலிசார் இணைந்து பாதுகாப்பு பணியில் ஈடுபட்டு வருகின்றனர். 300 க்கும் மேற்பட்டவர்கள் பாதுகாப்பு பணியில் ஈடுபட்டு உள்ளனர். நுழைவு வாயில் பகுதியில் வாகனங்கள் பலத்த சோதனைக்கு உட்படுத்தப்பட்ட பின்னரே உள்ளே அனுமதிக்கப்படுகின்றன. வாகனங்கள் நிறுத்தும் இடத்தில் மோப்ப நாயுடன் வெடிகுண்டு நிபுணர்கள் சோதனையில் ஈடுபட்டு வருகின்றனர்.

மேலும் சுதந்திர தினத்தை முன்னிட்டு, விமான நிலையத்தில் பார்வையாளர்களுக்கு தடை விதிக்கப்பட்டு உள்ளது. 15 ஆம் திகதி நள்ளிரவு வரையில் இந்த பாதுகாப்பு பணிகள் தொடர்ந்து மேற்கொள்ளப்படும் என பொலிசார் தெரிவித்தனர்.
