ஸக்காத்தை நிறைவேற்றுவோம்


,ஸ்லாத்தின் ஐம்பெரும் கடமைகளில் ஒன்றான ஸக்காத்தை நாம் சரியான முறையில் நிறைவேற்றிக்கொள்வது கட்டாயக் கடமையாகும். ஸக்காத்தின் மூலம் எமது செல்வத்தை சுத்தப்படுத்திக்கொள்ள வேண்டும். 
ஏனெனில் ஸக்காத் என்ற சொல்லின் கருத்தே தூய்மை, வளர்ச்சி என்பதே இதன் கருப்பொருளாகும். ஸக்காத் வசதி படைத்த செல்வந்தர்கள் மீதும் வியாபாரம், தானியங்கள், ஆடு, மாடு, ஒட்டகம் போன்றவற்றின் மீதும் கடமையாக்கப்பட்டுள்ளது.
ஒருவர் ஒரு வியாபார நிறுவனத்தை ஆரம்பித்து ஒரு வருடம் பூர்த்தியான பின் சரியான கணக்கெடுப்பை மேற்கொண்டு 2 1/2 வீதத்தை வழங்க வேண்டும். 
அத்துடன் கையில் உள்ள பணம், வங்கியில் உள்ள பணம், தனது தேவைக்கு மேலதிகமாக உள்ள காணி, கட்டடம், தங்கம், வெள்ளி போன்றவற்றையும் உள்ளடக்கி இன்றைய சந்தை விலையில் அதனை கணக்கிட்டு அதிலும் 2 1/2 வீதத்தை வழங்க வேண்டும். இதன் மூலம் எமது சொத்துக்களுக்கு அல்லாஹ்விடம் காப்புறுதி செய்து பாதுகாத்துக்கொள்ள முடியும்.
அதேபோன்று ஆடு, மாடு, ஒட்டகம் போன்றவற்றுக்கும் ஒரு வருடம் பூர்த்தியான பின் கணக்கிட்டு வழங்க வேண்டும். ஆனால் தானியங்களுக்கு அப்படியில்லை. அதனுடைய காலம் முடிந்ததும் அதாவது அறுவடையுடன் வழக்கப்படுவதாகும். இப்படி எமது செல்வத்துக்கான ஸக்காத்தை சரியான முறையில் கணக்கெடுப்பை மேற்கொண்டு வழங்க வேண்டும். ஏனெனில் இது ஏழைகளின் பங்காகும்.
அல்லாஹ் ஏழைகளுக்குரிய பங்கை வழங்காமல் தோட்டத்தை அறுவடை செய்யச் சென்றவர்களுக்கு நடந்த கதியைப் பற்றி குர்ஆனில் ஷ¤ரத்துல் ‘கவ்ப்’ என்ற சூறாவின் மூலம் மிகத் தெளிவாக விபரிக்கிறான். ஒருவர் இருந்தார் அவர் தோட்டம் ஒன்றைச் செய்து வந்தார். 
அதில் இருந்து கிடைக்கும் அறுவடையை மூன்றாகப் பிரித்து ஒரு பங்கை தனக்கும் மற்றய பங்கை தனது அடுத்த போகச் செய்கைக்கும் மூன்றாம் பங்கை ஏழைகளுக்கும் கொடுக்கக் கூடியவராக இருந்தார். அறுவடை செய்யும் தினமே ஏழைகள் தோட்டத்துக்கு வந்து பெற்றுக் கொள்ளக்கூடியவர்களாகவும் இருந்தார்கள்.
பின்னர் அந்நபர் மரணித்துவிட அவருடைய மூன்று ஆண் பிள்ளைகள் அத்தோட்டத்தைச் செய்தனர். இம்முறை நாங்கள் ஏழைகளுக்குரிய பங்கை வழங்கக் கூடாது என இவர்களுக்குள் பேசிக்கொள்கின்றனர். ஏனெனில் எமது தந்தை ஏழைகளுக்கு வழங்காமல் இருந்திருந்தால் நாம் தற்போது இருக்கும் நிலையைவிட சிறந்த நிலையில் இருந்திருக்கலாம் என இவர்கள் பேசிக்கொள்கின்றனர். 
இனி நாம் ஏழைகளுக்கான பங்கை வழங்கக் கூடாது என எண்ணி நாம் தோட்டத்தை அறுவடை செய்யும் தினம் ஏழைகள் கண் விழிப்பதற்கு முன்னரே சென்று அறுவடை செய்துவர வேண்டும் என இவர்களுக்குள் பேசிக்கொள்கின்றனர். என அல்லாஹ் இவர்களுடைய சம்பவத்தை குர்ஆனில் கூறுகிறான்.
அறுவடை செய்வதற்கு தயாராக இருந்த தோட்டத்தை அல்லாஹ் இவர்கள் தூங்கிக்கொண்டு இருக்கும்போதே வானில் இருந்து ஒரு நெருப்புக் கோளத்தை அந்த தோட்டத்தில் இறங்கி அதனை அழிக்கச் செய்தான். இப்படி இவர்கள் ஏழைகளுக்கான பங்கை வழங்கக் கூடாது என்று நினைத்து தீட்டிய சதித் திட்டத்தால் அல்லாஹ் முழுத் தோட்டத்தையும் அழித்தான். 
இதனை இன்றும் கூட அல்லாஹ்வின் அத்தாட்சிக்காகவும், உலக மக்களின் படிப்பினைக்காகவும் ஜெருசலத்தில் பாதுகாத்து வைத்திருக்கின்றான் என்றால் நாம் எம்மீது கடமையாக்கப்பட்ட சகாத்தை எவ்வாறு சரியான முறையில் கணக்கிட்டு வழங்க வேண்டும். ஏனெனில் எமது எண்ணங்களையும் செயல்களையும் அல்லாஹ் நன்கு அறிந்தவனாகவே இருக்கிறான்.
ஆகவே வசதிபடைத்தவர்கள் தங்களுக்குரிய சொத்து செல்வத்துக்கான ஸக்காத்தை சரியான முறையில் கணக்கிட்டு உரிய காலத்தில் உரியவர்களுக்கு ஸக்காத்துடைய நீயத்துடன் வழங்குவதன் மூலம் எமது சொத்துக்கான பாதுகாப்பு, அபிவிருத்தி, வளர்ச்சி என்பன அல்லாஹ்வின் புறத்தில் இருந்து கிடைக்கக் கூடிய மக்களாக வாழப் பழகிக் கொள்வோமாக. ஆமீன்
ஷ¤க்ரா சபீக்...-
அக்கரைப்பற்று
